title: 2014/361/ΕΕ: Απόφαση του Συμβουλίου, της 5ης Ιουνίου 2014 , για τη θέση της Ευρωπαϊκής Ένωσης στο Συμβούλιο Υπουργών ΑΚΕ-ΕΕ σχετικά με την αναθεώρηση του παραρτήματος IV της συμφωνίας εταιρικής σχέσης ΑΚΕ-ΕΚ

text:
               17.6.2014

               EL

               Επίσημη Εφημερίδα της Ευρωπαϊκής Ένωσης

               L 177/54

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 5ης Ιουνίου 2014
   για τη θέση της Ευρωπαϊκής Ένωσης στο Συμβούλιο Υπουργών ΑΚΕ-ΕΕ σχετικά με την αναθεώρηση του παραρτήματος IV της συμφωνίας εταιρικής σχέσης ΑΚΕ-ΕΚ

      (2014/361/ΕΕ)

   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 παράγραφος 2 σε συνδυασμό με το άρθρο 218 παράγραφος 9,
   Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (1) (εφεξής «συμφωνία εταιρικής σχέσης ΑΚΕ-ΕΚ»),
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Το άρθρο 100 της συμφωνίας εταιρικής σχέσης ΑΚΕ-ΕΚ προβλέπει ότι τα παραρτήματα Iα, Ιβ, II, III, IV και VI που προσαρτώνται στη συμφωνία εταιρικής σχέσης ΑΚΕ-ΕΚ μπορούν να αναθεωρηθούν, να επανεξεταστούν και/ή να τροποποιηθούν από το Συμβούλιο Υπουργών ΑΚΕ-ΕΕ βάσει σύστασης της επιτροπής συνεργασίας ΑΚΕ-ΕΕ για τη χρηματοδότηση της ανάπτυξης.

               (2)

               Τα μέρη της συμφωνίας εταιρικής σχέσης ΑΚΕ-ΕΚ προέβησαν σε διεθνείς δεσμεύσεις για την αποτελεσματικότητα της ενίσχυσης στο Μπουσάν, στην Άκρα και στην ΟΟΣΑ/ΕΑΒ στο Παρίσι το 2010.

               (3)

               Οι κανόνες περί ιθαγένειας και καταγωγής θα μπορούσαν να βελτιωθούν περαιτέρω, σύμφωνα με τις προαναφερόμενες διεθνείς δεσμεύσεις.

               (4)

               Η αποσαφήνιση και η απλούστευση των διατάξεων του παραρτήματος IV της συμφωνίας εταιρικής σχέσης ΑΚΕ-ΕΚ θα μπορούσαν να βελτιώσουν την αποτελεσματικότητα της εφαρμογής του ΕΤΑ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να λάβει η Ευρωπαϊκή Ένωση στο πλαίσιο του Συμβουλίου Υπουργών ΑΚΕ-ΕΕ σε σχέση με την αναθεώρηση του παραρτήματος IV της συμφωνίας εταιρικής σχέσης ΑΚΕ-ΕΚ βασίζεται στο σχέδιο απόφασης του Συμβουλίου Υπουργών ΑΚΕ-ΕΕ που επισυνάπτεται στην παρούσα.
   Άρθρο 2
   Η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης την απόφαση του Συμβουλίου Υπουργών ΑΚΕ-ΕΕ, μόλις αυτή εκδοθεί.

      Λουξεμβούργο, 5 Ιουνίου 2014.

            Για το Συμβούλιο

            Ο Πρόεδρος

         Ν. ΔΈΝΔΙΑΣ

      (1)  ΕΕ L 317 της 15.12.2000, σ. 3. Συμφωνία, όπως τροποποιήθηκε από τη συμφωνία που υπεγράφη στο Λουξεμβούργο στις 25 Ιουνίου 2005 (ΕΕ L 287 της 28.10.2005, σ. 4) και από τη συμφωνία που υπεγράφη στο Ουαγκαντούγκου στις 22 Ιουνίου 2010 (ΕΕ L 287 της 4.11.2010, σ. 3).

      ΣΧΕΔΙΟ
      ΑΠΟΦΑΣΗ ΤΟΥ ΣΥΜΒΟΥΛΙΟΥ ΥΠΟΥΡΓΩΝ ΑΚΕ-ΕΕ
      της
      σχετικά με την αναθεώρηση του παραρτήματος IV της συμφωνίας εταιρικής σχέσης ΑΚΕ-ΕΚ
      ΤΟ ΣΥΜΒΟΥΛΙΟ ΤΩΝ ΥΠΟΥΡΓΩΝ ΑΚΕ-ΕΕ,
      Έχοντας υπόψη τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού στις 23 Ιουνίου 2000 (1), όπως τροποποιήθηκε στο Λουξεμβούργο στις 25 Ιουνίου 2005 (2) και στο Ουαγκαντούγκου στις 22 Ιουνίου 2010 (3) (εφεξής «συμφωνία εταιρικής σχέσης ΑΚΕ-ΕΚ»), και ιδίως το άρθρο 100,
      Εκτιμώντας τα ακόλουθα:

                  (1)

                  Το άρθρο 100 της συμφωνίας εταιρικής σχέσης ΑΚΕ-ΕΚ προβλέπει ότι τα παραρτήματα Iα, Ιβ, III, IV και VI που προσαρτώνται στη συμφωνία εταιρικής σχέσης ΑΚΕ-ΕΚ μπορούν να αναθεωρηθούν, να επανεξεταστούν και/ή να τροποποιηθούν από το Συμβούλιο Υπουργών ΑΚΕ-ΕΕ βάσει σύστασης της επιτροπής συνεργασίας ΑΚΕ-ΕΕ για τη χρηματοδότηση της ανάπτυξης.

                  (2)

                  Τα μέρη της συμφωνίας εταιρικής σχέσης ΑΚΕ-ΕΚ προέβησαν σε διεθνείς δεσμεύσεις για την αποτελεσματικότητα της ενίσχυσης στο Μπουσάν, στην Άκκρα και στην ΟΟΣΑ/ΕΑΒ στο Παρίσι το 2010.

                  (3)

                  Οι κανόνες περί ιθαγένειας και καταγωγής θα μπορούσαν να βελτιωθούν περαιτέρω, σύμφωνα με τις προαναφερόμενες διεθνείς δεσμεύσεις.

                  (4)

                  Η αποσαφήνιση και η απλούστευση των διατάξεων του παραρτήματος IV της συμφωνίας εταιρικής σχέσης ΑΚΕ-ΕΚ θα μπορούσαν να βελτιώσουν την αποτελεσματικότητα της εφαρμογής του ΕΤΑ.

            ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Το παράρτημα IV της συμφωνίας εταιρικής σχέσης ΑΚΕ-ΕΚ τροποποιείται ως εξής:

                  1)

                  Στο άρθρο 19γ, η παράγραφος 5 αντικαθίσταται από το ακόλουθο κείμενο:
                  5.   Σύμφωνα με την υποχρέωση που αναφέρεται στο άρθρο 32 παράγραφος 1 στοιχείο α) και στο άρθρο 50 της παρούσας συμφωνίας, οι συμβάσεις και οι επιχορηγήσεις που χρηματοδοτούνται από τους πόρους του πολυετούς χρηματοδοτικού πλαισίου συνεργασίας με το κράτος ΑΚΕ εκτελούνται σύμφωνα με την ισχύουσα περιβαλλοντική νομοθεσία και τους διεθνώς αναγνωρισμένους βασικούς κανόνες στον τομέα του εργατικού δικαίου.

                  2)

                  Στο άρθρο 20, η παράγραφος 1 αντικαθίσταται από το ακόλουθο κείμενο:
                  «1.   Δυνατότητα συμμετοχής στις διαδικασίες ανάθεσης δημόσιων συμβάσεων και χορήγησης επιχορηγήσεων που χρηματοδοτούνται από το πολυετές χρηματοδοτικό πλαίσιο συνεργασίας δυνάμει της παρούσας συμφωνίας έχουν όλα τα φυσικά πρόσωπα που είναι υπήκοοι ή τα νομικά πρόσωπα που είναι πραγματικά εγκατεστημένα σε:

                              α.

                              κράτος ΑΚΕ, κράτος μέλος της Ευρωπαϊκής Κοινότητας, δικαιούχους του μηχανισμού προενταξιακής βοήθειας της Ευρωπαϊκής Κοινότητας, κράτος μέλος του Ευρωπαϊκού Οικονομικού Χώρου, και σε υπερπόντιες χώρες και εδάφη που εμπίπτουν στο πεδίο εφαρμογής της απόφασης 2013/755/ΕΚ του Συμβουλίου, της 25ης Νοεμβρίου 2013, για τη σύνδεση των υπερπόντιων χωρών και εδαφών με την Ευρωπαϊκή Ένωση (4)·

                              β.

                              αναπτυσσόμενες χώρες και εδάφη, όπως περιλαμβάνονται στον κατάλογο αποδεκτών ΔΑΒ της ΟΟΣΑ/ΕΑΒ, που δεν είναι μέλη της ομάδας G-20, με επιφύλαξη ως προς το καθεστώς της Δημοκρατίας της Νότιας Αφρικής, που διέπεται από το πρωτόκολλο αριθ. 3·

                              γ.

                              χώρες για τις οποίες έχει καθιερωθεί από την Επιτροπή αμοιβαία πρόσβαση στην εξωτερική βοήθεια σε συμφωνία με τις χώρες ΑΚΕ·
                              Η αμοιβαία πρόσβαση μπορεί να χορηγηθεί, για περιορισμένη περίοδο τουλάχιστον ενός έτους, όταν η χώρα παρέχει επιλεξιμότητα με ίσους όρους σε οντότητες από την Κοινότητα και από χώρες επιλέξιμες στο πλαίσιο του παρόντος άρθρου·

                              δ.

                              κράτος μέλος του ΟΟΣΑ, στην περίπτωση συμβάσεων που υλοποιούνται σε λιγότερο ανεπτυγμένη χώρα ή σε υπερχρεωμένη φτωχή χώρα (ΥΦΧ), όπως περιλαμβάνονται στον κατάλογο αποδεκτών ΔΑΒ της ΟΟΣΑ/ΕΑΒ που δημοσιεύθηκε από την ΟΟΣΑ/ΕΑΒ.

                  3)

                  Στο άρθρο 20, διαγράφεται η παράγραφος 1α.

                  4)

                  Στο άρθρο 20, η παράγραφος 3 αντικαθίσταται από το ακόλουθο κείμενο:
                  «3.   Όλες οι προμήθειες και τα υλικά που αποκτώνται στο πλαίσιο δημόσιας σύμβασης ή με βάση συμφωνία επιχορήγησης, που χρηματοδοτείται από το πολυετές χρηματοδοτικό πλαίσιο συνεργασίας δυνάμει της παρούσας συμφωνίας, πρέπει να προέρχονται από επιλέξιμη χώρα, όπως ορίζεται στο παρόν άρθρο.
                  Ωστόσο, μπορούν να προέρχονται από οποιοδήποτε κράτος όταν η αξία των προμηθειών και των υλικών που θα αποκτηθούν είναι κάτω από το όριο για την εφαρμογή της διαδικασίας με διαπραγμάτευση με ανταγωνιστικό χαρακτήρα, όπως ορίζεται σύμφωνα με το άρθρο 19γ παράγραφος 1.
                  Σε αυτό το πλαίσιο, ο ορισμός της έννοιας των 'προϊόντων προέλευσης' αξιολογείται σε συνάρτηση με τις σχετικές διεθνείς συμφωνίες, στις δε προμήθειες καταγωγής της Κοινότητας περιλαμβάνονται οι προμήθειες καταγωγής των υπερπόντιων χωρών και εδαφών».

                  5)

                  Στο άρθρο 20, η παράγραφος 5 αντικαθίσταται από το ακόλουθο κείμενο:
                  «5.   Σε περίπτωση κατά την οποία το πολυετές χρηματοδοτικό πλαίσιο συνεργασίας δυνάμει της παρούσας συμφωνίας χρηματοδοτεί δράση που εφαρμόζεται μέσω διεθνούς οργανισμού, δυνατότητα συμμετοχής στις διαδικασίες ανάθεσης δημόσιων συμβάσεων και χορήγησης επιχορηγήσεων έχουν όλα τα φυσικά και νομικά πρόσωπα που είναι επιλέξιμα βάσει της παραγράφου 1, καθώς και όλα τα φυσικά και νομικά πρόσωπα που είναι επιλέξιμα βάσει του καταστατικού, κατά τρόπο ώστε να εξασφαλίζεται η ισότιμη μεταχείριση όλων των χορηγών. Οι ίδιοι κανόνες ισχύουν για τις προμήθειες και τα υλικά».

                  6)

                  Στο άρθρο 20, η παράγραφος 6 αντικαθίσταται από το ακόλουθο κείμενο:
                  «6.   Σε περίπτωση κατά την οποία ο πολυετές χρηματοδοτικό πλαίσιο συνεργασίας δυνάμει της παρούσας συμφωνίας χρηματοδοτεί δράση που εφαρμόζεται στο πλαίσιο περιφερειακής πρωτοβουλίας, δυνατότητα συμμετοχής στις διαδικασίες για την ανάθεση δημόσιων συμβάσεων ή τη χορήγηση επιχορηγήσεων έχουν όλα τα φυσικά και νομικά πρόσωπα που είναι επιλέξιμα βάσει της παραγράφου 1, καθώς και όλα τα φυσικά και νομικά πρόσωπα χώρας που συμμετέχει στην εν λόγω πρωτοβουλία. Οι ίδιοι κανόνες ισχύουν για τις προμήθειες και τα υλικά».

                  7)

                  Στο άρθρο 20, η παράγραφος 7 αντικαθίσταται από το ακόλουθο κείμενο:
                  «7.   Σε περίπτωση κατά την οποία το πολυετές χρηματοδοτικό πλαίσιο συνεργασίας δυνάμει της παρούσας συμφωνίας χρηματοδοτεί δράση που συγχρηματοδοτείται από κοινού με έναν εταίρο ή άλλο χορηγό ή που υλοποιείται μέσω ενός καταπιστευματικού ταμείου το οποίο έχει συστήσει η Επιτροπή, δυνατότητα συμμετοχής στις διαδικασίες για την ανάθεση δημόσιων συμβάσεων ή τη χορήγηση επιχορηγήσεων έχουν όλα τα φυσικά και νομικά πρόσωπα που είναι επιλέξιμα βάσει της παραγράφου 1, καθώς και όλα τα φυσικά και νομικά πρόσωπα που είναι επιλέξιμα βάσει των κανόνων του εν λόγω εταίρου, άλλου χορηγού ή βάσει των κανόνων που προσδιορίζονται στη συστατική πράξη του καταπιστευματικού ταμείου.
                  Στην περίπτωση δράσεων που υλοποιούνται μέσω επιφορτισμένων οργάνων, τα οποία είναι κράτη μέλη ή φορείς αυτών, μέσω της Ευρωπαϊκής Τράπεζας Επενδύσεων ή μέσω διεθνών οργανισμών ή φορέων αυτών, τα φυσικά και νομικά πρόσωπα που είναι επιλέξιμα βάσει των κανόνων του εν λόγω επιφορτισμένου οργάνου, όπως ορίζεται στις συμφωνίες που συνάπτονται με το όργανο συγχρηματοδότησης ή εφαρμογής, είναι επίσης επιλέξιμα. Οι ίδιοι κανόνες ισχύουν για τις προμήθειες και τα υλικά».

                  8)

                  Στο άρθρο 20, προστίθενται οι εξής παράγραφοι 8 και 9:
                  «8.   Σε περίπτωση κατά την οποία το πολυετές χρηματοδοτικό πλαίσιο συνεργασίας δυνάμει της παρούσας συμφωνίας χρηματοδοτεί δράση που συγχρηματοδοτείται στο πλαίσιο άλλου χρηματοδοτικού μέσου της ΕΕ, δυνατότητα συμμετοχής στις διαδικασίες για την ανάθεση δημόσιων συμβάσεων ή τη χορήγηση επιχορηγήσεων έχουν όλα τα φυσικά και νομικά πρόσωπα που είναι επιλέξιμα βάσει της παραγράφου 1, καθώς και όλα τα φυσικά και νομικά πρόσωπα που είναι επιλέξιμα στο πλαίσιο των εν λόγω μέσων. Οι ίδιοι κανόνες ισχύουν για τις προμήθειες και τα υλικά.
                  9.   Η επιλεξιμότητα, όπως ορίζεται στο παρόν άρθρο, μπορεί να περιορίζεται ως προς την ιθαγένεια, τον τόπο εγκατάστασης ή τη φύση των υποβαλλόντων προσφορά, των αιτούντων και των υποψηφίων, όπου απαιτείται από τη φύση και τους στόχους της δράσης και εφόσον είναι αναγκαίο για την αποτελεσματική εφαρμογή της».

                  9)

                  Στο άρθρο 22, η παράγραφος 1 αντικαθίσταται από το ακόλουθο κείμενο:
                  «1.   Μπορεί να επιτρέπεται στους υποβάλλοντες προσφορά, αιτούντες και υποψηφίους από τρίτες χώρες, οι οποίες δεν είναι επιλέξιμες βάσει του άρθρου 20, να συμμετέχουν σε διαδικασίες για την ανάθεση δημόσιων συμβάσεων ή τη χορήγηση επιχορηγήσεων που χρηματοδοτούνται από την Κοινότητα από το πολυετές χρηματοδοτικό πλαίσιο συνεργασίας δυνάμει της παρούσας συμφωνίας, ή προμήθειες και υλικά μη επιλέξιμης καταγωγής μπορούν να γίνουν αποδεκτά ως επιλέξιμα, κατόπιν αιτιολογημένης αιτήσεως των κρατών ΑΚΕ ή του σχετικού οργανισμού ή φορέα σε περιφερειακό ή εσωτερικό επίπεδο ΑΚΕ στις εξής περιπτώσεις:

                              α)

                              χώρες με παραδοσιακούς οικονομικούς, εμπορικούς ή γεωγραφικούς δεσμούς με γειτονικές χώρες δικαιούχους· ή

                              β)

                              επείγουσα ανάγκη ή μη διαθεσιμότητα προϊόντων και υπηρεσιών στις αγορές των εν λόγω χωρών ή άλλες δεόντως αιτιολογημένες περιπτώσεις όπου οι κανόνες επιλεξιμότητας θα καθιστούσαν την πραγματοποίηση ενός σχεδίου, προγράμματος ή δράσης αδύνατη ή εξαιρετικά δύσκολη.

                        Το κράτος ΑΚΕ ή ο σχετικός οργανισμός ή φορέας σε περιφερειακό ή εσωτερικό επίπεδο ΑΚΕ παρέχει στην Επιτροπή, για κάθε περίπτωση, τις αναγκαίες πληροφορίες προκειμένου να αποφασίζει σχετικά με τη χορήγηση αυτής της παρέκκλισης».

                  10)

                  Στο άρθρο 26, παράγραφος 1, το σημείο α) αντικαθίσταται από το ακόλουθο κείμενο:

                              «α)

                              όσον αφορά τις συμβάσεις έργων αξίας μικρότερης των 5 000 000 EUR, οι υποψήφιοι ανάδοχοι των κρατών ΑΚΕ απολαύουν προτιμήσεως εντός ορίου 10 % κατά την οικονομική αξιολόγηση, υπό τον όρο ότι τουλάχιστον το ένα τέταρτο του κεφαλαίου και των στελεχών κατάγονται από ένα ή περισσότερα κράτη ΑΚΕ·».

                  11)

                  Στο άρθρο 26, παράγραφος 1, το σημείο β) αντικαθίσταται από το ακόλουθο κείμενο:

                              «β)

                              όσον αφορά τις συμβάσεις έργων αξίας μικρότερης των 300 000 EUR, οι προσφορές που υποβάλλονται από επιχειρήσεις ΑΚΕ, είτε μεμονωμένα είτε σε κοινοπραξία με Ευρωπαίους εταίρους, απολαύουν προτιμήσεως εντός ορίου 15 % κατά την οικονομική αξιολόγηση».

                  12)

                  Στο άρθρο 26 παράγραφος 1, το σημείο γ) αντικαθίσταται από το ακόλουθο κείμενο:

                              γ)

                              «όσον αφορά τις συμβάσεις παροχής υπηρεσιών πλην των συμβάσεων-πλαίσιο της Επιτροπής, κατά την αξιολόγηση των τεχνικών προσφορών θα προτιμώνται οι προσφορές που υποβάλλονται από νομικά ή φυσικά πρόσωπα των χωρών ΑΚΕ, είτε μεμονωμένα είτε σε κοινοπραξία.».

                  13)

                  Στο άρθρο 26, η παράγραφος 2 αντικαθίσταται από το ακόλουθο κείμενο:
                  «2.   Με την επιφύλαξη των διατάξεων της παραγράφου 1, όταν δύο προσφορές για τη σύναψη συμβάσεων έργων, προμηθειών και παροχής υπηρεσιών κρίνονται ισοδύναμες, προτιμάται:

                              α)

                              η προσφορά που προέρχεται από κράτος ΑΚΕ· ή

                              β)

                              αν δεν υπάρχει τέτοια προσφορά:

                                          i)

                                          η προσφορά που επιτρέπει την καλύτερη δυνατή αξιοποίηση των φυσικών πόρων και του ανθρώπινου δυναμικού των κρατών ΑΚΕ·

                                          ii)

                                          η προσφορά που επιτρέπει τις καλύτερες δυνατότητες ανάθεσης υπεργολαβίας σε εταιρείες, επιχειρήσεις ή φυσικά πρόσωπα των κρατών ΑΚΕ· ή

                                          iii)

                                          η προσφορά κοινοπραξίας φυσικών προσώπων, εταιρειών ή επιχειρήσεων από τα κράτη ΑΚΕ και την Κοινότητα».

            Άρθρο 2
      Η παρούσα απόφαση αρχίζει να ισχύει την ημερομηνία της έκδοσής της.

         Έγινε στις …,

               Για το Συμβούλιο Υπουργών ΑΚΕ-ΕΕ

               Ο Πρόεδρος

         (1)  ΕΕ L 317 της 15.12.2000, σ. 3. Διορθωτικό της συμφωνίας στην ΕΕ L 385 της 29.12.2004, σ. 88.

         (2)  ΕΕ L 209 της 11.8.2005, σ. 27.

         (3)  ΕΕ L 287 της 4.11.2010, σ. 3.

         (4)  ΕΕ L 344 της 19.12.2013, σ. 1.».


title: 2004/589/ΕΚ: Απόφαση του Συμβουλίου, της 19ης Ιουλίου 2004, για κοινοποίηση προς τη Δημοκρατία της Κορέας της αποχώρησης της Ευρωπαϊκής Κοινότητας από τη συμφωνία για τις συμβάσεις φορέων εκμετάλλευσης τηλεπικοινωνιών μεταξύ της Ευρωπαϊκής Κοινότητας και της Δημοκρατίας της Κορέας

text:
               6.8.2004

               EL

               Επίσημη Εφημερίδα της Ευρωπαϊκής Ένωσης

               L 260/8

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 19ης Ιουλίου 2004
   για κοινοποίηση προς τη Δημοκρατία της Κορέας της αποχώρησης της Ευρωπαϊκής Κοινότητας από τη συμφωνία για τις συμβάσεις φορέων εκμετάλλευσης τηλεπικοινωνιών μεταξύ της Ευρωπαϊκής Κοινότητας και της Δημοκρατίας της Κορέας
   (2004/589/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133 σε συνδυασμό με το άρθρο 300 πρώτη φράση,
   το άρθρο 8 παράγραφος 5 της συμφωνίας για τις συμβάσεις φορέων εκμετάλλευσης των τηλεπικοινωνιών μεταξύ της Ευρωπαϊκής Κοινότητας και της Δημοκρατίας της Κορέας (1), (εφεξής καλούμενης «συμφωνία»), η οποία υιοθετήθηκε με την απόφαση 97/784/ΕΚ (2),
   την πρόταση της Επιτροπής,
   Εκτιμώντας τα ακόλουθα:

               (1)

               Σύμφωνα με το άρθρο 8 παράγραφος 5 της συμφωνίας, οποιοδήποτε μέρος μπορεί να αποχωρήσει από τη συμφωνία με κοινοποίηση προς το άλλο μέρος.

               (2)

               Η συμφωνία καθίσταται άνευ αντικειμένου λόγω της αποχώρησης των κοινοτικών φορέων εκμετάλλευσης τηλεπικοινωνιών, της ελευθέρωσης της αγοράς τηλεπικοινωνιών της Κορέας και της ιδιωτικοποίησης της Korea Telecom.

               (3)

               Η Κορέα θεωρεί επίσης ότι η συμφωνία καθίσταται άνευ αντικειμένου.

               (4)

               Είναι σκόπιμο να αποχωρήσει η Κοινότητα από τη συμφωνία.

               (5)

               Το Συμβούλιο θα πρέπει να εξουσιοδοτήσει την Επιτροπή να κοινοποιήσει την αποχώρηση από τη συμφωνία.

               (6)

               Το μνημόνιο σχετικά με τις προμήθειες των ιδιωτικών φορέων εκμετάλλευσης τηλεπικοινωνιών μεταξύ της Ευρωπαϊκής Κοινότητας και της Δημοκρατίας της Κορέας (3), θα πρέπει να διατηρηθεί,

         ΑΠΟΦΑΣΙΖΕΙ:
   Άρθρο 1
   Η Κοινότητα αποχωρεί από τη συμφωνία για τις συμβάσεις φορέων εκμετάλλευσης τηλεπικοινωνιών μεταξύ της Ευρωπαϊκής Κοινότητας και της Δημοκρατίας της Κορέας.
   Άρθρο 2
   Ο Πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να προβούν στην κοινοποίηση της αποχώρησης προς τη Δημοκρατία της Κορέας.

      Βρυξέλλες, 19 Ιουλίου 2004.

            Για το Συμβούλιο

            Ο Πρόεδρος

         P. H. DONNER

      (1)  ΕΕ L 321 της 22.11.1997, σ. 32.

      (2)  ΕΕ L 321 της 22.11.1997, σ. 30.

      (3)  EE L 321 της 22.11.1997, σ. 41.


title: 2007/765/ΕΚ: Απόφαση του Συμβουλίου, της 8ης Νοεμβρίου 2007 , σχετικά με την προσχώρηση της Βουλγαρίας και της Ρουμανίας στη σύμβαση, η οποία καταρτίστηκε επί τη βάσει του άρθρου Κ.3 της συνθήκης για την Ευρωπαϊκή Ένωση, σχετικά με τις αποφάσεις έκπτωσης από το δικαίωμα οδήγησης

text:
               24.11.2007

               EL

               Επίσημη Εφημερίδα της Ευρωπαϊκής Ένωσης

               L 307/22

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 8ης Νοεμβρίου 2007
   σχετικά με την προσχώρηση της Βουλγαρίας και της Ρουμανίας στη σύμβαση, η οποία καταρτίστηκε επί τη βάσει του άρθρου Κ.3 της συνθήκης για την Ευρωπαϊκή Ένωση, σχετικά με τις αποφάσεις έκπτωσης από το δικαίωμα οδήγησης
   (2007/765/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την Ευρωπαϊκή Ένωση,
   τη συνθήκη προσχώρησης της Βουλγαρίας και της Ρουμανίας,
   την πράξη προσχώρησης της Βουλγαρίας και της Ρουμανίας (στο εξής: «πράξη προσχώρησης»), και ιδίως το άρθρο 3 παράγραφος 4,
   τη σύσταση της Επιτροπής,
   τη γνώμη του Ευρωπαϊκού Κοινοβουλίου (1),
   Εκτιμώντας τα ακόλουθα:

               (1)

               Η σύμβαση, η οποία καταρτίστηκε βάσει του άρθρου K.3 της συνθήκης για την Ευρωπαϊκή Ένωση, σχετικά με τις αποφάσεις έκπτωσης από το δικαίωμα οδήγησης (2), (στο εξής: «σύμβαση σχετικά με τις αποφάσεις έκπτωσης από το δικαίωμα οδήγησης»), έγινε στο Λουξεμβούργο στις 17 Ιουνίου 1998 και δεν έχει αρχίσει να ισχύει ακόμη.

               (2)

               Το άρθρο 3 παράγραφος 3 της πράξης προσχώρησης προβλέπει ότι η Βουλγαρία και η Ρουμανία προσχωρούν στις συμβάσεις και στα πρωτόκολλα που απαριθμούνται στο παράρτημα I της πράξης προσχώρησης, συμπεριλαμβανομένης, μεταξύ άλλων, της σύμβασης σχετικά με τις αποφάσεις έκπτωσης από το δικαίωμα οδήγησης. Οι εν λόγω συμβάσεις και πρωτόκολλα αρχίζουν να ισχύουν, για τη Βουλγαρία και τη Ρουμανία, κατά την ημερομηνία που ορίζει το Συμβούλιο.

               (3)

               Σύμφωνα με το άρθρο 3 παράγραφος 4 της πράξης προσχώρησης, το Συμβούλιο επιφέρει όλες τις προσαρμογές που απαιτούνται λόγω της προσχώρησης στις εν λόγω συμβάσεις και πρωτόκολλα,

         ΑΠΟΦΑΣΙΖΕΙ:
   Άρθρο 1
   Η σύμβαση σχετικά με τις αποφάσεις έκπτωσης από το δικαίωμα οδήγησης αρχίζει να ισχύει, για τη Βουλγαρία και τη Ρουμανία, την ημερομηνία κατά την οποία αρχίζει να ισχύει για τα κράτη μέλη που την υπέγραψαν αρχικά.
   Άρθρο 2
   Τα κείμενα της σύμβασης σχετικά με τις αποφάσεις έκπτωσης από το δικαίωμα οδήγησης, το οποίο καταρτίσθηκε στη βουλγαρική και στη ρουμανική γλώσσα (3), είναι αυθεντικά υπό τους ιδίους όρους με εκείνους που ισχύουν και για τα άλλα κείμενα της σύμβασης.
   Άρθρο 3
   Η παρούσα απόφαση παράγει αποτελέσματα από την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 8 Νοεμβρίου 2007.

            Για το Συμβούλιο

            Ο Πρόεδρος

         R. PEREIRA

      (1)  Γνώμη της 10ης Ιουλίου 2007 (δεν έχει ακόμα δημοσιευθεί στην Επίσημη Εφημερίδα).

      (2)  ΕΕ C 216 της 10.7.1998, σ. 1.

      (3)  Η απόδοση της σύμβασης στη βουλγαρική και τη ρουμανική γλώσσα δημοσιεύεται στην ειδική έκδοση της Επίσημης Εφημερίδας σε μεταγενέστερη ημερομηνία.


title: Απόφαση αριθ. 283/2010/ΕΕ του Ευρωπαϊκού Κοινοβουλίου και του Συμβουλίου, της 25ης Μαρτίου 2010 , για τη δημιουργία Ευρωπαϊκού Μηχανισμού Μικροχρηματοδοτήσεων Progress για την απασχόληση και την κοινωνική ένταξη

text:
               7.4.2010

               EL

               Επίσημη Εφημερίδα της Ευρωπαϊκής Ένωσης

               L 87/1

         ΑΠΌΦΑΣΗ αριθ. 283/2010/ΕΕ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 25ης Μαρτίου 2010
   για τη δημιουργία Ευρωπαϊκού Μηχανισμού Μικροχρηματοδοτήσεων Progress για την απασχόληση και την κοινωνική ένταξη
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για τη λειτουργία της Ευρωπαϊκής Ένωσης, και ιδίως το άρθρο 175 παράγραφος 3,
   την πρόταση της Ευρωπαϊκής Επιτροπής,
   τη γνώμη της Ευρωπαϊκής Οικονομικής και Κοινωνικής Επιτροπής (1),
   τη γνώμη της Επιτροπής των Περιφερειών (2),
   Αποφασίζοντας με τη συνήθη νομοθετική διαδικασία (3),
   Εκτιμώντας τα ακόλουθα:

               (1)

               Στις 7 Απριλίου 2000, η Επιτροπή ενέκρινε ανακοίνωση με τίτλο «Τοπική δράση για την απασχόληση — Η τοπική διάσταση της ευρωπαϊκής στρατηγικής για την απασχόληση».

               (2)

               Η ανακοίνωση της Επιτροπής, της 13ης Νοεμβρίου 2007, με τίτλο «Ευρωπαϊκή πρωτοβουλία για την ανάπτυξη των μικροχρηματοδοτήσεων προς υποστήριξη της ανάπτυξης και της απασχόλησης» προσδιόρισε τέσσερις τομείς προτεραιότητας για την ανάληψη δράσης: βελτίωση του νομικού και θεσμικού περιβάλλοντος στα κράτη μέλη, αλλαγή του κλίματος υπέρ της απασχόλησης και της επιχειρηματικότητας, προώθηση βέλτιστων πρακτικών και παροχή πρόσθετων χρηματοδοτικών κεφαλαίων για τα ιδρύματα μικροχρηματοδότησης. Ως πρώτο βήμα για την εφαρμογή της πρωτοβουλίας αυτής, η Επιτροπή και η Ευρωπαϊκή Τράπεζα Επενδύσεων (ΕΤΕπ) δημιούργησαν, το 2008, το πρόγραμμα Jasmine (κοινή δράση για τη στήριξη μικροχρηματοπιστωτικών οργανισμών στην Ευρώπη), που παρέχει καθοδήγηση στα μη τραπεζικά χρηματοπιστωτικά ιδρύματα μικροχρηματοδότησης καθώς και χρηματοδοτικά κονδύλια συνολικού ύψους 20 εκατομμυρίων EUR, που παρασχέθηκαν από την ΕΤΕπ.

               (3)

               Η ανακοίνωση της Επιτροπής, της 24ης Μαΐου 2006, με τίτλο «Προώθηση της αξιοπρεπούς εργασίας για όλους — Η συμβολή της Ένωσης στην εφαρμογή της ατζέντας της αξιοπρεπούς εργασίας στον κόσμο» προσδιόρισε τη σημασία της αξιοπρεπούς εργασίας για όλους, πράγμα που επιβεβαίωσε το ψήφισμα του Κοινοβουλίου, της 23ης Μαΐου 2007, σχετικά με την προώθηση της αξιοπρεπούς εργασίας για όλους (4).

               (4)

               Η δήλωση των ηγετών μετά τη σύνοδο κορυφής της G-20 στο Πίτσμπουργκ στις 24 και 25 Σεπτεμβρίου 2009 περιείχε δέσμευση για βελτίωση της πρόσβασης των φτωχών στις χρηματοπιστωτικές υπηρεσίες, για παράδειγμα μέσω των μικροχρηματοδοτήσεων. Οι ηγέτες δεσμεύτηκαν επίσης να συγκροτήσουν μια διεθνή ομάδα εμπειρογνωμόνων για τη χρηματοπιστωτική ένταξη, η οποία θα προσδιορίσει τα διδάγματα από καινοτόμους τρόπους παροχής χρηματοπιστωτικών υπηρεσιών στους φτωχούς, θα προωθήσει επιτυχείς προσεγγίσεις σε επίπεδο ρυθμιστικού πλαισίου και πολιτικής και θα επεξεργαστεί πρότυπα για την πρόσβαση στη χρηματοδότηση, τον χρηματοπιστωτικό αλφαβητισμό και την προστασία των καταναλωτών.

               (5)

               Το Ευρωπαϊκό Κοινοβούλιο, με το ψήφισμά του της 24ης Μαρτίου 2009 που περιέχει συστάσεις προς την Επιτροπή για ευρωπαϊκή πρωτοβουλία για την προώθηση της μικροπίστωσης με σκοπό τη στήριξη της ανάπτυξης και της απασχόλησης, ζήτησε από την Επιτροπή να εντείνει τις προσπάθειές της για την ανάπτυξη των μικροπιστώσεων προς υποστήριξη της οικονομικής ανάπτυξης και της απασχόλησης. Περαιτέρω, το Ευρωπαϊκό Κοινοβούλιο ενέκρινε πρόσθετη χρηματοδοτική στήριξη 4 εκατομμυρίων EUR για πιλοτική δράση που θα εφαρμοστεί στο πλαίσιο του προγράμματος Jasmine. Το Ευρωπαϊκό Κοινοβούλιο κάλεσε επίσης την Επιτροπή να συγχρηματοδοτήσει σχέδια παροχής μικροπιστώσεων, ιδίως σε μειονεκτικές ομάδες-στόχους.

               (6)

               Οι προσπάθειες που καταβάλλονται σήμερα από την Ένωση και τα κράτη μέλη πρέπει να ενταθούν, έτσι ώστε να αυξηθεί η πρόσβαση στη χρηματοδότηση και η διαθεσιμότητά της μέσα σε εύλογο χρονικό διάστημα και σε επαρκή κλίμακα, προκειμένου να αντιμετωπιστεί η υψηλή ζήτηση πιστώσεων από εκείνους που τις χρειάζονται περισσότερο στην παρούσα περίοδο κρίσης, δηλαδή από όσους έχασαν τη δουλειά τους, κινδυνεύουν να χάσουν τη δουλειά τους ή αντιμετωπίζουν δυσκολίες εισόδου ή επανεισόδου στην αγορά εργασίας, καθώς και όσους αντιμετωπίζουν κίνδυνο κοινωνικού αποκλεισμού ή τα ευάλωτα άτομα που βρίσκονται σε μειονεκτική θέση όσον αφορά την πρόσβαση στη συμβατική πιστωτική αγορά και που επιθυμούν να ιδρύσουν ή να αναπτύξουν περαιτέρω τη δική τους πολύ μικρή επιχείρηση, συμπεριλαμβανομένων των αυτοαπασχολουμένων, με ταυτόχρονη ενεργό προώθηση της ισότητας ευκαιριών μεταξύ γυναικών και ανδρών.

               (7)

               Η ανακοίνωση της Επιτροπής της 3ης Ιουνίου 2009 με τίτλο «Κοινή δέσμευση για την απασχόληση» υπογράμμισε την ανάγκη να δοθεί στους ανέργους η ευκαιρία για ένα νέο ξεκίνημα και να ανοίξει ο δρόμος προς την επιχειρηματικότητα για μερικές από τις πιο μειονεκτικές ομάδες της Ευρώπης οι οποίες αντιμετωπίζουν δυσκολίες πρόσβασης στη συμβατική πιστωτική αγορά. Επιπλέον των υπαρχόντων μέσων χρειάζεται ειδική δράση για την περαιτέρω προώθηση της οικονομικής και της κοινωνικής συνοχής, με την ενίσχυση των δραστηριοτήτων που αναλαμβάνονται από την ΕΤΕπ και από το Ευρωπαϊκό Ταμείο Επενδύσεων (ΕΤΕ), καθώς και από άλλα διεθνή χρηματοπιστωτικά ιδρύματα, χωρίς να θίγονται οι δραστηριότητες των κρατών μελών. Ως εκ τούτου, η Επιτροπή εξήγγειλε πρόταση για τη δημιουργία ενός νέου μηχανισμού μικροχρηματοδοτήσεων σε ολόκληρη την Ένωση, με σκοπό τη διευκόλυνση της παροχής μικροχρηματοδοτήσεων σε ιδιαίτερα ευαίσθητες ομάδες και την περαιτέρω ανάπτυξη της επιχειρηματικότητας, της κοινωνικής οικονομίας και των πολύ μικρών επιχειρήσεων. Για να είναι ο μηχανισμός αποτελεσματικός, να έχει μακροχρόνιο αντίκτυπο, να πλησιάσει τους δυνητικούς δικαιούχους και να χρησιμεύσει ως ενεργό στοιχείο τόσο για την οικονομική πολιτική όσο και για την πολιτική τοπικής ανάπτυξης, κάθε κράτος μέλος μπορεί να δημιουργήσει ένα εθνικό σημείο επαφής που να είναι σε θέση να προωθήσει, να συντονίσει, να αξιολογήσει και να παρακολουθήσει όλες τις δράσεις που αναλαμβάνονται στο πλαίσιο του μηχανισμού στο έδαφος του εν λόγω κράτους μέλους.

               (8)

               Ένα αυξανόμενο ποσό μικροχρηματοδοτήσεων προς ευάλωτα άτομα που βρίσκονται σε μειονεκτική θέση όσον αφορά την πρόσβαση στη συμβατική πιστωτική αγορά στην Ευρωπαϊκή Ένωση παρέχεται από μη εμπορικά ιδρύματα μικροχρηματοδοτήσεων, πιστωτικούς συνεταιρισμούς και τράπεζες που εφαρμόζουν την εταιρική κοινωνική ευθύνη. Ο μηχανισμός θα πρέπει να βοηθήσει τους παρόχους αυτούς, οι οποίοι συμπληρώνουν την εμπορική τραπεζική αγορά, αυξάνοντας τη διαθεσιμότητα της μικροχρηματοδότησης, ώστε να καλυφθούν τα τρέχοντα επίπεδα ζήτησης.

               (9)

               Σε πολλές περιπτώσεις οι πάροχοι μικροχρηματοδοτήσεων στην Ευρωπαϊκή Ένωση είναι εμπορικές τράπεζες και πρέπει να γίνουν σημαντικοί εταίροι στον μηχανισμό, προκειμένου να αποκατασταθεί η εμπιστοσύνη στην πιστωτική αγορά και με ιδιαίτερη έμφαση στους πελάτες χωρίς πιστοληπτική ικανότητα.

               (10)

               Οι δημόσιοι και ιδιωτικοί φορείς που χορηγούν μικροπιστώσεις στο πλαίσιο της παρούσας απόφασης πρέπει να συμμορφώνονται με τις αρχές του υπεύθυνου δανεισμού και έτσι να αποφεύγουν, ιδιαίτερα, την υπερχρέωση ατόμων και επιχειρήσεων.

               (11)

               Πέραν της δυσκολίας πρόσβασης στη χρηματοδότηση, ο κοινωνικός αποκλεισμός και οι αβεβαιότητες της μετάβασης από την ανεργία ή την κοινωνική πρόνοια στην αυτοαπασχόληση συγκαταλέγονται στα κυριότερα εμπόδια για τη δημιουργία και ανάπτυξη πολύ μικρών επιχειρήσεων. Οι ευρωπαϊκοί μηχανισμοί μικροχρηματοδοτήσεων μπορούν να συμβάλουν στη στήριξη των δομών της κοινωνικής οικονομίας οι οποίες βοηθούν την κοινωνική επανένταξη αποκλεισμένων ατόμων, ενώ επίσης βοηθούν τα άτομα αυτά να αναπτύξουν το ελάχιστο όριο δεξιοτήτων οι οποίες απαιτούνται για τη δρομολόγηση ενός βιώσιμου επιχειρηματικού σχεδίου.

               (12)

               Η χρήση πόρων της Ένωσης είναι κατάλληλη και ανταποκρίνεται στο προαναφερθέν ψήφισμα του Ευρωπαϊκού Κοινοβουλίου της 24ης Μαρτίου 2009. Επιπλέον, η δημιουργία ενιαίου μηχανισμού σε ολόκληρη την ΕΕ θα ενισχύσει τον αντίκτυπο των ενεργειών των διεθνών χρηματοπιστωτικών ιδρυμάτων και αποτρέπει τον κατακερματισμό των προσπαθειών και, ως εκ τούτου, αυξάνει την παροχή μικροχρηματοδοτήσεων σε όλα τα κράτη μέλη. Για να αξιοποιηθεί η πείρα των διεθνών χρηματοπιστωτικών ιδρυμάτων, και ιδίως της ΕΤΕπ και του ΕΤΕ, ο μηχανισμός θα πρέπει να δημιουργηθεί βάσει κοινής διαχείρισης.

               (13)

               Οι δράσεις που χρηματοδοτούνται από τον μηχανισμό θα πρέπει να είναι συνεκτικές και συμβατές με τις άλλες πολιτικές της Ένωσης και να συνάδουν με τις διατάξεις της συνθήκης και των πράξεων που εκδίδονται βάσει αυτής. Οι δραστηριότητες του μηχανισμού θα πρέπει να συμπληρώνουν τις άλλες παρεμβάσεις της Ένωσης, και ιδίως το ΠΠΑΚ (πρόγραμμα-πλαίσιο ανταγωνιστικότητας και καινοτομίας), την πρωτοβουλία Jasmine, το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ), το Ευρωπαϊκό Ταμείο Περιφερειακής Ανάπτυξης (ΕΤΠΑ), την πρωτοβουλία Jeremie (κοινοί ευρωπαϊκοί πόροι για τις μικρομεσαίες επιχειρήσεις) και το Ευρωπαϊκό Κοινωνικό Ταμείο (ΕΚΤ).

               (14)

               Για τους σκοπούς της παρούσας απόφασης, ο όρος «μικροχρηματοδότηση» θα πρέπει να περιλαμβάνει τις εγγυήσεις, τις μικροπιστώσεις και την παροχή ιδίων κεφαλαίων και οιονεί ιδίων κεφαλαίων προς τα πρόσωπα και τις πολύ μικρές επιχειρήσεις που καλύπτει η παρούσα απόφαση, ενώ οι «μικροπιστώσεις» ορίζονται ως τα δάνεια κάτω των 25 000 EUR. Η σύσταση 2003/361/ΕΚ της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και των μεσαίων επιχειρήσεων ορίζει την «πολύ μικρή επιχείρηση» (5) ως την επιχείρηση που απασχολεί λιγότερους από δέκα εργαζομένους, συμπεριλαμβανομένης της αυτοαπασχόλησης, και της οποίας ο ετήσιος κύκλος εργασιών και/ή το σύνολο του ετήσιου ισολογισμού δεν υπερβαίνει τα δύο εκατομμύρια EUR, ορισμός ο οποίος κρίνεται κατάλληλος για τους σκοπούς της παρούσας απόφασης.

               (15)

               Για τους σκοπούς της παρούσας απόφασης και σύμφωνα με τις εθνικές διατάξεις, ως «πολύ μικρή επιχείρηση της κοινωνικής οικονομίας» θα πρέπει να νοηθεί η πολύ μικρή επιχείρηση που παράγει αγαθά και υπηρεσίες με σαφή κοινωνικό σκοπό ή παρέχει υπηρεσίες στα μέλη της κοινότητας σε μη κερδοσκοπική βάση.

               (16)

               Ο μηχανισμός θα πρέπει να εφαρμοστεί μέσω ενός κατάλληλου φάσματος δράσεων, στις οποίες περιλαμβάνονται ο επιμερισμός κινδύνου, οι εγγυήσεις και τα ίδια κεφάλαια και δανειακά μέσα που προσφέρονται από τους διεθνείς χρηματοδοτικούς οργανισμούς στους παρόχους μικροχρηματοδοτήσεων. Για να γίνει αποτελεσματικότερος, ο μηχανισμός θα πρέπει να συντονιστεί και να λειτουργήσει σε αρμονία με τα υπάρχοντα ευρωπαϊκά και εθνικά χρηματοδοτικά μέσα και τα εθνικά χρηματοπιστωτικά ιδρύματα,

         ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Σύσταση
   Συνιστάται ευρωπαϊκός μηχανισμός μικροχρηματοδοτήσεων για την απασχόληση και την κοινωνική ένταξη, που καλείται «ευρωπαϊκός μηχανισμός μικροχρηματοδοτήσεων Progress» (εφεξής: «μηχανισμός»).
   Άρθρο 2
   Στόχος
   1.   Ο μηχανισμός παρέχει πόρους της Ένωσης για να βρίσκουν ευκολότερα διαθέσιμη μικροχρηματοδότηση:

               α)

               τα άτομα που έχασαν ή κινδυνεύουν να χάσουν τη δουλειά τους, ή που αντιμετωπίζουν δυσκολίες για την είσοδο ή επανείσοδό τους στην αγορά εργασίας, καθώς και τα άτομα που αντιμετωπίζουν κίνδυνο κοινωνικού αποκλεισμού ή τα ευάλωτα άτομα που βρίσκονται σε μειονεκτική θέση όσον αφορά την πρόσβαση στη συμβατική πιστωτική αγορά και που θέλουν να ιδρύσουν ή να αναπτύξουν περαιτέρω τη δική τους πολύ μικρή επιχείρηση, ακόμη και ως αυτοαπασχολούμενοι·

               β)

               οι πολύ μικρές επιχειρήσεις, ιδίως της κοινωνικής οικονομίας, καθώς και οι πολύ μικρές επιχειρήσεις που απασχολούν τα άτομα που αναφέρονται στο στοιχείο α).

         2.   Ο μηχανισμός παρέχει πόρους της Ένωσης για την πρόσβαση στις μικροχρηματοδοτήσεις, προωθώντας ενεργά την ισότητα ευκαιριών μεταξύ γυναικών και ανδρών.
   Άρθρο 3
   Προϋπολογισμός
   1.   Η χρηματοδοτική συμβολή του προϋπολογισμού της Ένωσης στον μηχανισμό για την περίοδο από την 1η Ιανουαρίου 2010 έως την 31η Δεκεμβρίου 2013 ανέρχεται σε 100 εκατομμύρια EUR.
   2.   Οι ετήσιες πιστώσεις αποφασίζονται κατά τη διάρκεια της ετήσιας διαδικασίας προϋπολογισμού, μεταξύ άλλων, εάν χρειαστεί, με την εφαρμογή του σημείου 37 της διοργανικής συμφωνίας, της 17ης Μαΐου 2006, μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (6) ή με άλλα μέσα που προβλέπονται στην εν λόγω συμφωνία.
   3.   Ο συνολικός προϋπολογισμός για τα υποστηρικτικά μέτρα που αναφέρονται στο άρθρο 4 παράγραφος 1 στοιχείο δ) δεν υπερβαίνει το 1 % του προϋπολογισμού του μηχανισμού, ο οποίος προσδιορίζεται στην παράγραφο 1 του παρόντος άρθρου.
   4.   Η χρηματοδοτική συμβολή καλύπτει το πλήρες κόστος του μηχανισμού, συμπεριλαμβανομένων των τελών διαχείρισης για τα διεθνή χρηματοπιστωτικά ιδρύματα που αναφέρονται στο άρθρο 5 παράγραφος 2 και τα οποία διαχειρίζονται τη συμβολή της Ένωσης, καθώς και κάθε άλλης επιλέξιμης δαπάνης.
   Άρθρο 4
   Επιλέξιμες δράσεις και δικαιούχοι
   1.   Ο μηχανισμός εφαρμόζεται με χρήση των ακόλουθων μέσων δράσης, όπως ενδείκνυται κατά περίπτωση:

               α)

               εγγυήσεις και μέσα επιμερισμού του κινδύνου·

               β)

               μέσα μετοχικών κεφαλαίων·

               γ)

               δανειοδοτικά μέσα·

               δ)

               υποστηρικτικά μέτρα, όπως επικοινωνιακές δραστηριότητες, παρακολούθηση, έλεγχος, λογιστικοί έλεγχοι και αξιολόγηση, που είναι άμεσα αναγκαία για την αποτελεσματική και αποδοτική εφαρμογή της παρούσας απόφασης και για την επίτευξη των στόχων της.

         2.   Πρόσβαση στον μηχανισμό έχουν οι δημόσιοι και ιδιωτικοί φορείς, σε εθνικό, περιφερειακό και τοπικό επίπεδο, που εδρεύουν στα κράτη μέλη και που παρέχουν μικροχρηματοδοτήσεις σε άτομα και σε πολύ μικρές επιχειρήσεις στα κράτη μέλη.
   3.   Για να πλησιάσουν τους τελικούς δικαιούχους και να δημιουργήσουν ανταγωνιστικές και βιώσιμες πολύ μικρές επιχειρήσεις, οι δημόσιοι και ιδιωτικοί φορείς της ανωτέρω παραγράφου 2 συνεργάζονται στενά με τους οργανισμούς που έχουν αναλάβει την εκπροσώπηση των συμφερόντων των τελικών δικαιούχων μικροπιστώσεων και με τους οργανισμούς, ιδίως όσους υποστηρίζονται από το ΕΚΤ, που παρέχουν προγράμματα καθοδήγησης και κατάρτισης για τους τελικούς δικαιούχους.
   Άρθρο 5
   Διαχείριση
   1.   Η διαχείριση του μηχανισμού πραγματοποιείται από την Επιτροπή σύμφωνα με τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (7).
   2.   Για την εφαρμογή των δράσεων στις οποίες αναφέρεται το άρθρο 4 παράγραφος 1, με εξαίρεση τα υποστηρικτικά μέτρα για τα οποία γίνεται λόγος στο άρθρο 4 παράγραφος 1 στοιχείο δ), η Επιτροπή συνάπτει συμφωνίες με διεθνή χρηματοπιστωτικά ιδρύματα, και ιδίως με την ΕΤΕπ και το ΕΤΕ, σύμφωνα με το άρθρο 53δ του κανονισμού (ΕΚ, Ευρατόμ) αριθ. 1605/2002 και το άρθρο 43 του κανονισμού (ΕΚ, Ευρατόμ) αριθ. 2342/2002 της Επιτροπής, της 23ης Δεκεμβρίου 2002, για τη θέσπιση των κανόνων εφαρμογής του κανονισμού (EK, Ευρατόμ) αριθ. 1605/2002 (8). Οι εν λόγω συμφωνίες περιλαμβάνουν λεπτομερείς διατάξεις για την εκτέλεση των καθηκόντων που θα ανατεθούν στα εν λόγω χρηματοπιστωτικά ιδρύματα, συμπεριλαμβανομένων διατάξεων σχετικών με την ανάγκη διασφάλισης της προσθετικότητας και του συντονισμού με τα υπάρχοντα ευρωπαϊκά και εθνικά χρηματοδοτικά μέσα, και προώθησης ολοκληρωμένης και ισόρροπης κάλυψης μεταξύ κρατών μελών.
   3.   Για να επιτευχθεί ο στόχος του άρθρου 2 και να υλοποιηθούν οι δράσεις του άρθρου 4, οι συμφωνίες της παραγράφου 2 του παρόντος άρθρου περιέχουν επιπροσθέτως την υποχρέωση των διεθνών χρηματοπιστωτικών ιδρυμάτων να επανεπενδύουν τους πόρους και τα έσοδα, συμπεριλαμβανομένων των μερισμάτων και των επιστροφών, σε δράσεις περί των οποίων το άρθρο 4 παράγραφος 1 στοιχεία α) β) ή γ), επί διάστημα έξι ετών από την έναρξη λειτουργίας του μηχανισμού.
   4.   Όταν ολοκληρωθεί η οικονομική εκκαθάριση του μηχανισμού, το οφειλόμενο στην Ευρωπαϊκή Ένωση υπόλοιπο επιστρέφεται στον γενικό προϋπολογισμό της Ευρωπαϊκής Ένωσης.
   5.   Τα διεθνή χρηματοπιστωτικά ιδρύματα τα οποία αναφέρονται στην παράγραφο 2 του παρόντος άρθρου συνάπτουν γραπτές συμφωνίες με τους δημόσιους και ιδιωτικούς παρόχους μικροχρηματοδοτήσεων που αναφέρονται στο άρθρο 4 παράγραφος 2, στις οποίες επισημαίνεται η υποχρέωσή τους, αφενός, να χρησιμοποιούν τους πόρους που διατίθενται βάσει του μηχανισμού σύμφωνα με τους στόχους που ορίζονται στο άρθρο 2 και, αφετέρου, να παρέχουν στοιχεία για την κατάρτιση των ετήσιων εκθέσεων που αναφέρονται στο άρθρο 8 παράγραφος 1.
   6.   Η διαχείριση των υποστηρικτικών μέτρων για τα οποία γίνεται λόγος στο άρθρο 4 παράγραφος 1 στοιχείο δ) γίνεται από την Επιτροπή.
   Άρθρο 6
   Συμμόρφωση
   Οι δράσεις που χρηματοδοτούνται από τον μηχανισμό συμμορφώνονται με τις διατάξεις της συνθήκης και των νομικών πράξεων που εκδίδονται βάσει αυτής.
   Άρθρο 7
   Προστασία των οικονομικών συμφερόντων της Ένωσης
   1.   Κατά την υλοποίηση δράσεων που χρηματοδοτούνται δυνάμει της παρούσας απόφασης, η Επιτροπή εξασφαλίζει την προστασία των οικονομικών συμφερόντων της Ένωσης με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, με τη διενέργεια αποτελεσματικών ελέγχων και με την ανάκτηση των αχρεωστήτως καταβληθέντων ποσών, καθώς επίσης, σε περίπτωση που διαπιστωθούν παρατυπίες, με την επιβολή αποτελεσματικών, αναλογικών και αποτρεπτικών κυρώσεων, σύμφωνα με τον κανονισμό (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (9), τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (10), και τον κανονισμό (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (11).
   2.   Για τις δράσεις της Ένωσης που χρηματοδοτούνται δυνάμει της παρούσας απόφασης, η OLAF δικαιούται να διεξάγει έρευνες βάσει του κανονισμού (ΕΚ, Ευρατόμ) αριθ. 2988/95 και του κανονισμού (Ευρατόμ, EK) αριθ. 2185/96, οι οποίοι εφαρμόζονται για οποιαδήποτε παράβαση του δικαίου της Ένωσης, συμπεριλαμβανομένης της αθέτησης συμβατικής υποχρέωσης αναληφθείσας βάσει του μηχανισμού, η οποία προκύπτει από πράξη ή παράλειψη οικονομικού φορέα και η οποία ζημιώνει ή ενδέχεται να ζημιώσει, λόγω αδικαιολόγητης δαπάνης, τον γενικό προϋπολογισμό της Ευρωπαϊκής Ένωσης ή προϋπολογισμούς που αυτή διαχειρίζεται.
   3.   Όλα τα εκτελεστικά μέτρα που προκύπτουν από την παρούσα απόφαση περιέχουν παραπομπή στις παραγράφους 1 και 2 του παρόντος άρθρου και προβλέπουν ιδίως την επίβλεψη και τον χρηματοοικονομικό έλεγχο από την Επιτροπή ή άλλον εξουσιοδοτημένο εκπρόσωπό της, καθώς και λογιστικούς ελέγχους από το Ευρωπαϊκό Ελεγκτικό Συνέδριο, συμπεριλαμβανομένων εν ανάγκη επιτόπιων λογιστικών ελέγχων.
   Άρθρο 8
   Ετήσια έκθεση
   1.   Τα διεθνή χρηματοπιστωτικά ιδρύματα στα οποία αναφέρεται το άρθρο 5 παράγραφος 2, διαβιβάζουν στην Επιτροπή ετήσιες εκθέσεις εκτέλεσης, στις οποίες περιγράφονται οι δραστηριότητες που υποστηρίχθηκαν, με στοιχεία για τη χρηματοοικονομική εκτέλεση, την κατανομή και το προσβάσιμο των χρηματοδοτήσεων κατά τομείς και είδος δικαιούχων, τις αιτήσεις που έγιναν δεκτές ή απορρίφθηκαν, τις συμβάσεις που συνάφθηκαν, τις δράσεις που χρηματοδοτήθηκαν και τον αντίκτυπό τους.
   2.   Το αργότερο στις 8 Απριλίου 2011 και στη συνέχεια ανά έτος, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο ποσοτική και ποιοτική ετήσια έκθεση σχετικά με τις δραστηριότητες που πραγματοποιήθηκαν στο πλαίσιο της παρούσας απόφασης κατά το προηγηθέν έτος. Η ετήσια έκθεση βασίζεται στις εκθέσεις εκτέλεσης για τις οποίες γίνεται λόγος στην παράγραφο 1. Ειδικότερα, περιέχουν πληροφορίες σχετικά με τις αιτήσεις που έγιναν δεκτές ή απορρίφθηκαν, τις συμβάσεις που συνάφθηκαν και τις δράσεις που χρηματοδοτήθηκαν, τον συνολικό αριθμό και το είδος των δικαιούχων και την κατανομή των ποσών γεωγραφικά και κατά τομέα.
   Η ετήσια έκθεση περιέχει επίσης πληροφορίες σχετικά με τον αντίκτυπο και τη βιωσιμότητα του μηχανισμού, όπως εκφράζονται με βάση τον συνολικό αριθμό των ατόμων που εξακολουθούν να απασχολούνται και των πολύ μικρών επιχειρήσεων που εξακολουθούν να λειτουργούν κατά τη λήξη της περιόδου της υποστήριξης που τους παρασχέθηκε μέσω του μηχανισμού. Τέλος, η ετήσια έκθεση περιέχει πληροφορίες για τη συμπληρωματικότητα με άλλες παρεμβάσεις της Ένωσης, ιδίως του ΕΚΤ.
   3.   Ύστερα από την υποβολή της τρίτης ετήσιας έκθεσης και με βάση την πρόταση της Επιτροπής, το Ευρωπαϊκό Κοινοβούλιο και το Συμβούλιο μπορούν να επανεξετάσουν την παρούσα απόφαση.
   4.   Η ετήσια έκθεση που αναφέρεται στην παράγραφο 2 διαβιβάζεται προς ενημέρωση στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών.
   5.   Με βάση την ετήσια έκθεση της παραγράφου 2 του παρόντος άρθρου, η Επιτροπή καταβάλλει προσπάθειες για να διασφαλίσει ότι ο μηχανισμός πληροί τον στόχο που ορίζει το άρθρο 2 και ότι είναι προσβάσιμος σε ολόκληρη την Ευρωπαϊκή Ένωση για όσους αντιμετωπίζουν κίνδυνο κοινωνικού αποκλεισμού ή δυσκολίες πρόσβασης στη συμβατική πιστωτική αγορά.
   Άρθρο 9
   Αξιολόγηση
   1.   Η Επιτροπή διενεργεί ενδιάμεση και τελική αξιολόγηση με δική της πρωτοβουλία και σε στενή συνεργασία με τα διεθνή χρηματοπιστωτικά ιδρύματα που αναφέρονται στο άρθρο 5 παράγραφος 2. Η ενδιάμεση αξιολόγηση ολοκληρώνεται τέσσερα έτη μετά την έναρξη λειτουργίας του μηχανισμού, ενώ η τελική αξιολόγηση το αργότερο ένα έτος μετά τη λήξη της εντολής(-ών) προς τα διεθνή χρηματοπιστωτικά ιδρύματα στα οποία αναφέρεται το άρθρο 5 παράγραφος 2. Η τελική αξιολόγηση εξετάζει ιδίως τον βαθμό στον οποίο ο μηχανισμός συνολικά πέτυχε τον στόχο του.
   2.   Τα πορίσματα των αξιολογήσεων διαβιβάζονται προς ενημέρωση στο Ευρωπαϊκό Κοινοβούλιο, στο Συμβούλιο, στην Ευρωπαϊκή Οικονομική και Κοινωνική Επιτροπή και στην Επιτροπή των Περιφερειών.
   Άρθρο 10
   Έναρξη ισχύος
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 25 Μαρτίου 2010.

            Για το Ευρωπαϊκό Κοινοβούλιο

            Ο Πρόεδρος

         J. BUZEK

            Για το Συμβούλιο

            Ο Πρόεδρος

         D. LÓPEZ GARRIDO

      (1)  ΕΕ C 318 της 23.12.2009, σ. 80.

      (2)  Γνώμη της 7ης Οκτωβρίου 2009 (δεν έχει δημοσιευθεί ακόμη στην Επίσημη Εφημερίδα).

      (3)  Θέση του Ευρωπαϊκού Κοινοβουλίου της 15ης Δεκεμβρίου 2009 (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου της 8ης Μαρτίου 2010.

      (4)  ΕΕ C 102 E της 24.4.2008, σ. 321.

      (5)  ΕΕ L 124 της 20.5.2003, σ. 36.

      (6)  ΕΕ C 139 της 14.6.2006, σ. 1.

      (7)  ΕΕ L 248 της 16.9.2002, σ. 1.

      (8)  ΕΕ L 357 της 31.12.2002, σ. 1.

      (9)  ΕΕ L 312 της 23.12.1995, σ. 1.

      (10)  ΕΕ L 292 της 15.11.1996, σ. 2.

      (11)  ΕΕ L 136 της 31.5.1999, σ. 1.


Avis juridique important

|

31989D0494

89/494/ΕΟΚ/Ευρατόμ/ΕΚΑΧ: Απόφαση του Ευρωπαϊκού Κοινοβουλίου της 13ης Απριλίου 1989 σχετικά με την απαλλαγή της Επιτροπής ως προς την εκτέλεση του προϋπολογισμού των Ευρωπαϊκών Κοινοτήτων για το οικονομικό έτος 1987 όσον αφορά τα τμήματα Ι - Κοινοβούλιο, ΙΙ - Συμβούλιο, ΙΙΙ - Επιτροπή, ΙV - Δικαστήριο και V - Ελεγκτικό Συνέδριο

Επίσημη Εφημερίδα αριθ. L 247 της 23/08/1989 σ. 0001 - 0007

ΑΠΟΦΑΣΗ ΤΟΥ ΕΥΡΩΠΑΙKΟΥ ΚΟΙΝΟΒΟΥΛΙΟΥτης 13ης Απριλίου 1989σχετικά με την απαλλαγή της  Επιτροπής ως προς την εκτέλεση του προϋπολογισμού των Ευρωπαϊκών Κοινοτήτων για το οικονομικό έτος  1987 όσον αφορά τα τμήματα Ι - Κοινοβούλιο, ΙΙ - Συμβούλιο, ΙΙΙ - Επιτροπή, IV - Δικαστήριο και V - Ελεγκτικό Συνέδριο(89/494/ΕΟΚ/Ευρατόμ/ΕΚΑΧ)ΤΟ  ΕΥΡΩΠΑΙKΟ ΚΟΙΝΟΒΟΥΛΙΟ, - έχοντας υπόψη τη συνθήκη για την ίδρυση της Ευρωπαϊκής Κοινότητας ιΑνθρακα και Χάλυβα, και ιδίως  το άρθρο 78ζ, - έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο  206β, - έχοντας υπόψη τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως  το άρθρο 180β, - έχοντας υπόψη τον προϋπολογισμό για το οικονομικό έτος 1987, - έχοντας υπόψη το λογαριασμό διαχείρισης και το δημοσιονομικό ισολογισμό του οικονομικού έτους  1987, - έχοντας υπόψη την έκθεση του Ελεγκτικού Συνεδρίου σχετικά με το οικονομικό έτος 1987 και τις  απαντήσεις των Οργάνων που τη συνοδεύουν^(1), - έχοντας υπόψη την έκθεση της επιτροπής ελέγχου του προϋπολογισμού καθώς και τις γνωμοδοτήσεις της  επιτροπής ενέργειας, έρευνας και τεχνολογίας, της επιτροπής εξωτερικών οικονομικών σχέσεων, της  επιτροπής κοινωνικών υποθέσεων και απασχόλησης, της επιτροπής περιφερειακής πολιτικής και  χωροταξίας, της επιτροπής μεταφορών, της επιτροπής περιβάλλοντος, δημόσιας υγείας και προστασίας  των καταναλωτών, της επιτροπής νεότητας, πολιτισμού, παιδείας, πληροφοριών και αθλητισμού και της  επιτροπής για τα δικαιώματα της γυναίκας (έγγρ. Α2-23/89), 1. Διαπιστώνει ότι τα εγκριθέντα έσοδα και οι εγκριθείσες δαπάνες του οικονομικού έτους 1987 έχουν ως  ακολούθως:  (Ecu)(Ecu)-ιΕσοδα36^170^572^115-Πιστώσεις ανάληψης υποχρεώσεων-εγκριθείσες πιστώσεις στο  γενικό προϋπολογισμό37^452^818^172-πιστώσεις που εναπομένουν από το οικονομικό έτος 1986 και  πιστώσεις που καθίστανται διαθέσιμες λόγω ακυρώσεων υποχρεώσεων κατά το οικονομικό έτος  19872^345^500^160-πιστώσεις που αντιστοιχούν στα έσοδα από παροχές υπηρεσιών για λογαριασμό  τρίτων3^160^25539^801^478^587-Πιστώσεις πληρωμών36^170^572^1152. Απαλλάσσει την Επιτροπή ως προς την εκτέλεση των ακολούθων ποσών: (Ecu)(Ecu)α)ιΕσοδα-ιΙδιοι πόροι35^497^773^598-Χρηματικές συνεισφορές210^629^680-Διάφορα  έσοδα74^941^52235^783^344^800β)Δαπάνες-Πληρωμές που πραγματοποιήθηκαν από πιστώσεις του  οικονομικού έτους34^110^985^289-Πιστώσεις που μεταφέρθηκαν στο οικονομικό έτος  19881^358^175^83735^469^161^126 γ)Υπόλοιπο του οικονομικού έτους 1987+  521^561^395Υπολογίζεται ως εξής: -ιΕσοδα του οικονομικού έτους35^783^344^800-Πληρωμές που πραγματοποιήθηκαν από πιστώσεις του  οικονομικού έτους34^110^985^289-Πιστώσεις που μεταφέρθηκαν στο οικονομικό έτος  19881^358^175^837  35^469^161^126Διαφορά314^183^674-Πιστώσεις που μεταφέρθηκαν από το  οικονομικό έτος 1986 και ακυρώθηκαν οριστικά+ 189^440^147-Συναλλαγματικές διαφορές του  οικονομικού έτους 1987+  17^937^574Υπόλοιπο του οικονομικού έτους 1987+ 521^561^395Το υπόλοιπο  αυτό απεικονίζει αποκλειστικά και μόνο τη λογιστική κατάσταση και δεν λαμβάνει υπόψη τις  πραγματικές δαπάνες που πραγματοποιήθηκαν κατά το έτος αυτόδ)Χρησιμοποίηση των πιστώσεων  ανάληψης υποχρεώσεων38^489^462^581ε)Δημοσιονομικός ισολογισμός στις 31 Δεκεμβρίου 1987:   >ΘΕΣΗ ΠΗΝΑΚΑ>3. Περιλαμβάνει τις παρατηρήσεις του στο ψήφισμα που αποτελεί μέρος της παρούσας απόφασης. 4. Αναθέτει στον Πρόεδρό του να διαβιβάσει την παρούσα απόφαση, καθώς και το ψήφισμα και τις σχετικές  παρατηρήσεις, στην Επιτροπή, το Συμβούλιο, το Δικαστήριο, το Ελεγκτικό Συνέδριο και την Ευρωπαϊκή  Τράπεζα Επενδύσεων και να μεριμνήσει για τη δημοσίευσή τους στην Επίσημη Εφημερίδα των Ευρωπαϊκών  Κοινοτήτων (σειρά L). Στρασβούργο, 13 Απριλίου 1989. Ο Γενικός ΓραμματέαςΟ ΠρόεδροςEnrico VINCIΛόρδος PLUMB(1) ΕΕ αριθ.  C 316 της 12. 12. 1988, σ. 1.


Avis juridique important

|

32001D0914

2001/914/ΕΚ: Απόφαση της Ευρωπαϊκής Κεντρικής Τράπεζας, της 6ης Δεκεμβρίου 2001, σχετικά με την κατανομή του νομισματικού εισοδήματος των εθνικών κεντρικών τραπεζών των συμμετεχόντων κρατών μελών από το οικονομικό έτος 2002 (ΕΚΤ/2001/16)

Επίσημη Εφημερίδα αριθ. L 337 της 20/12/2001 σ. 0055 - 0061

Απόφαση της Ευρωπαϊκής Κεντρικής Τράπεζαςτης 6ης Δεκεμβρίου 2001σχετικά με την κατανομή του νομισματικού εισοδήματος των εθνικών κεντρικών τραπεζών των συμμετεχόντων κρατών μελών από το οικονομικό έτος 2002(ΕΚΤ/2001/16)(2001/914/ΕΚ)ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής καλούμενο "καταστατικό"), και ιδίως το άρθρο 32,Εκτιμώντας τα ακόλουθα:(1) Σύμφωνα με το άρθρο 32.1 του καταστατικού, ως νομισματικό εισόδημα ορίζεται το εισόδημα που συγκεντρώνουν οι εθνικές κεντρικές τράπεζες (ΕθνΚΤ) κατά την άσκηση των καθηκόντων τους στον τομέα της νομισματικής πολιτικής. Βάσει των διατάξεων του άρθρου 32.2 του καταστατικού, το ποσό του νομισματικού εισοδήματος κάθε ΕθνΚΤ ισούται με το ετήσιο εισόδημα το οποίο της αποφέρουν τα στοιχεία του ενεργητικού που έχει στην κατοχή της έναντι των κυκλοφορούντων τραπεζογραμματίων και των υποχρεώσεων που προκύπτουν από τις καταθέσεις πιστωτικών ιδρυμάτων. Τα εν λόγω στοιχεία του ενεργητικού ταυτοποιούνται από τις ΕθνΚΤ σύμφωνα με τις κατευθυντήριες γραμμές που θεσπίζει το διοικητικό συμβούλιο. Από το οικονομικό έτος 2003, οι ΕθνΚΤ θα πρέπει να ταυτοποιούν τα στοιχεία του ενεργητικού που προκύπτουν από την άσκηση των καθηκόντων τους στον τομέα της νομισματικής πολιτικής ως στοιχεία του ενεργητικού που έχουν στην κατοχή τους έναντι των κυκλοφορούντων τραπεζογραμματίων και των υποχρεώσεων που προκύπτουν από καταθέσεις πιστωτικών ιδρυμάτων. Σύμφωνα με το άρθρο 32.4 του καταστατικού, από το ποσό του νομισματικού εισοδήματος κάθε ΕθνΚΤ αφαιρείται ποσό το οποίο αντιστοιχεί με τους τόκους που καταβάλλει η εν λόγω ΕθνΚΤ επί των υποχρεώσεων που προκύπτουν από τις καταθέσεις πιστωτικών ιδρυμάτων σύμφωνα με το άρθρο 19 του καταστατικού.(2) Σύμφωνα με το άρθρο 32.5 του καταστατικού, το συνολικό ποσό του νομισματικού εισοδήματος των ΕθνΚΤ κατανέμεται μεταξύ τους κατ' αναλογία με τα καταβεβλημένα μερίδια συμμετοχής τους στο κεφάλαιο της Ευρωπαϊκής Κεντρικής Τράπεζας (ΕΚΤ).(3) Το διοικητικό συμβούλιο της ΕΚΤ εξουσιοδοτείται, δυνάμει των άρθρων 32.6 και 32.7 του καταστατικού, να καθορίζει κατευθυντήριες γραμμές για το συμψηφισμό και διακανονισμό, από την ΕΚΤ, των υπολοίπων που προέρχονται από την κατανομή του νομισματικού εισοδήματος και να λαμβάνει όλα τα υπόλοιπα μέτρα που απαιτούνται για την εφαρμογή του άρθρου 32 του καταστατικού.(4) Σύμφωνα με το άρθρο 10 του κανονισμού (ΕΚ) αριθ. 974/98 του Συμβουλίου, της 3ης Μαΐου 1998, για την εισαγωγή του ευρώ(1), από την 1η Ιανουαρίου 2002, η ΕΚΤ και οι ΕθνΚΤ (εφεξής καλούμενες "Ευρωσύστημα") θέτουν σε κυκλοφορία τραπεζογραμμάτια σε ευρώ. Το άρθρο 15 του εν λόγω κανονισμού προβλέπει ότι τα εκφρασμένα σε εθνικές νομισματικές μονάδες τραπεζογραμμάτια εξακολουθούν να αποτελούν νόμιμο χρήμα για μέγιστη περίοδο έξι μηνών μετά το πέρας της μεταβατικής περιόδου. Συνεπώς, το έτος 2002 θα πρέπει να θεωρηθεί ιδιαίτερο έτος, δεδομένου ότι τα εκφρασμένα σε εθνικές νομισματικές μονάδες κυκλοφορούντα τραπεζογραμμάτια είναι δυνατό να εξακολουθήσουν να αντιπροσωπεύουν σημαντικό μέρος της συνολικής αξίας των κυκλοφορούντων τραπεζογραμματίων του Ευρωσυστήματος, και, μάλιστα, βάσει διαφορετικών προτύπων ως προς την κυκλοφορία των τραπεζογραμματίων μεταξύ των κρατών μελών. Η κατάσταση αυτή μπορεί να συγκριθεί με εκείνη της περιόδου 1999 έως 2001 και, για το λόγο αυτό, το νομισματικό εισόδημα για το οικονομικό έτος 2002 θα πρέπει να υπολογιστεί με μέθοδο ανάλογη με εκείνη που προβλέπεται στην απόφαση ΕΚΤ/2000/19 της 3ης Νοεμβρίου 1998, όπως τροποποιήθηκε από την απόφαση της 14ης Δεκεμβρίου 2000, σχετικά με την κατανομή του νομισματικού εισοδήματος των εθνικών κεντρικών τραπεζών των συμμετεχόντων κρατών μελών και των ζημιών της ΕΚΤ για τα οικονομικά έτη 1999 έως 2001(2), προκειμένου να διασφαλιστεί ότι οι μεταβολές στα πρότυπα ως προς την κυκλοφορία των τραπεζογραμματίων δεν επηρεάζουν ουσιωδώς τις σχετικές εισοδηματικές θέσεις των ΕθνΚΤ. Για το έτος 2002, το άρθρο 32.3 του καταστατικού επιτρέπει στο διοικητικό συμβούλιο να αποφασίσει ότι, κατά παρέκκλιση από το άρθρο 32.2, το νομισματικό εισόδημα θα υπολογίζεται σύμφωνα με μία εναλλακτική μέθοδο.(5) Το άρθρο 9 παράγραφος 1 της κατευθυντήριας γραμμής ΕΚΤ/2001/1 της 10ης Ιανουαρίου 2001 σχετικά με τη θέσπιση ορισμένων διατάξεων για τη μετάβαση από πλευράς χρηματικού το 2002(3) προβλέπει ότι τα τραπεζογραμμάτια ευρώ, με τα οποία προεφοδιάζονται τα πιστωτικά ιδρύματα ή οι εξουσιοδοτημένοι εκπρόσωποί τους, χρεώνονται στους οικείους λογαριασμούς τους στις ΕθνΚΤ, ανάλογα με την περίπτωση, στην ονομαστική τους αξία, σύμφωνα με το ακόλουθο "γραμμικό πρότυπο χρέωσης": ένα τρίτο του ποσού του προεφοδιασμού χρεώνεται στις 2 Ιανουαρίου 2002, ένα τρίτο στις 23 Ιανουαρίου 2002 και το υπόλοιπο στις 30 Ιανουαρίου 2002. Για τον υπολογισμό του νομισματικού εισοδήματος για το έτος 2002 είναι αναγκαίο να ληφθεί υπόψη το εν λόγω "γραμμικό πρότυπο χρέωσης".(6) Η παρούσα απόφαση συνδέεται με την απόφαση ΕΚΤ/2001/15 της 6ης Δεκεμβρίου 2001, σχετικά με την έκδοση τραπεζογραμματίων ευρώ(4), η οποία προβλέπει ότι τραπεζογραμμάτια ευρώ εκδίδουν η ΕΚΤ και οι ΕθνΚΤ. Η απόφαση ΕΚΤ/2001/15 ορίζει ότι τα κυκλοφορούντα τραπεζογραμμάτια ευρώ κατανέμονται στις ΕθνΚΤ κατ' αναλογία προς τα καταβεβλημένα μερίδια συμμετοχής των τελευταίων στο κεφάλαιο της ΕΚΤ. Με την ίδια απόφαση κατανέμεται στην ΕΚΤ 8 % της συνολικής αξίας των κυκλοφορούντων τραπεζογραμματίων ευρώ. Από την κατανομή των τραπεζογραμματίων ευρώ μεταξύ των μελών του Ευρωσυστήματος προκύπτουν υπόλοιπα εντός του Ευρωσυστήματος. Η τοκοφορία των εν λόγω υπολοίπων που αφορούν τα κυκλοφορούντα τραπεζογραμμάτια ευρώ επηρεάζει άμεσα το εισόδημα κάθε μέλους του Ευρωσυστήματος και θα πρέπει, για το λόγο αυτό, να ρυθμιστεί δυνάμει της παρούσας απόφασης. Το εισόδημα, το οποίο συγκεντρώνει η ΕΚΤ από την τοκοφορία των απαιτήσεών της εντός του Ευρωσυστήματος έναντι των ΕθνΚΤ, που συνδέεται με το μερίδιό της στα κυκλοφορούντα τραπεζογραμμάτια ευρώ, θα πρέπει κατ' αρχήν να διανέμεται στις ΕθνΚΤ σύμφωνα με τις αποφάσεις του διοικητικού συμβουλίου, κατ' αναλογία προς τα μερίδια συμμετοχής τους στην κλείδα κατανομής στο εγγεγραμμένο κεφάλαιο, εντός του ιδίου οικονομικού έτους κατά το οποίο συγκεντρώνεται το εν λόγω εισόδημα.(7) Για τον τοκισμό του καθαρού υπολοίπου των απαιτήσεων και υποχρεώσεων εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ θα πρέπει να εφαρμόζεται ορισμένο αντικειμενικό κριτήριο, το οποίο θα καθορίζει το κόστος του χρήματος. Εν προκειμένω, θεωρείται κατάλληλο το επιτόκιο των πράξεων κύριας αναχρηματοδότησης, το οποίο χρησιμοποιείται στις δημοπρασίες που διενεργούνται για τις πράξεις κύριας αναχρηματοδότησης του Ευρωσυστήματος.(8) Για τους σκοπούς του υπολογισμού του νομισματικού εισοδήματος των ΕθνΚΤ δυνάμει του άρθρου 32.2 του καταστατικού, στη βάση υπολογισμού θα πρέπει να περιλαμβάνονται οι καθαρές υποχρεώσεις εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ, καθώς αντιστοιχούν στα κυκλοφορούντα τραπεζογραμμάτια. Ως εκ τούτου, ο διακανονισμός του τόκου επί των υπολοίπων εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ θα έχει ως αποτέλεσμα την κατανομή, μεταξύ των ΕθνΚΤ, ενός σημαντικού μέρους του νομισματικού εισοδήματος του Ευρωσυστήματος κατ' αναλογία προς τα καταβεβλημένα μερίδια συμμετοχής των τελευταίων στο κεφάλαιο της ΕΚΤ. Τα εν λόγω υπόλοιπα εντός του Ευρωσυστήματος θα πρέπει να διορθώνονται κατά τρόπο, ώστε να επιτευχθεί η βαθμιαία προσαρμογή των ισολογισμών και των αποτελεσμάτων χρήσεως των ΕθνΚΤ. Οι διορθώσεις θα πρέπει να βασίζονται στην αξία των κυκλοφορούντων τραπεζογραμματίων κάθε ΕθνΚΤ στη διάρκεια ορισμένης περιόδου πριν από την εισαγωγή των τραπεζογραμματίων ευρώ. Οι εν λόγω διορθώσεις θα πρέπει να λαμβάνουν υπόψη τις ιδιαίτερες περιστάσεις του έτους 2002, κατά τη διάρκεια του οποίου τα κράτη μέλη έχουν διαφορετικά σχέδια μετάβασης και τα πιστωτικά ιδρύματα θα αυξήσουν σε διαφορετικό βαθμό τις συνήθεις ποσότητες μετρητών που κατέχουν· εν συνεχεία και για περίοδο που δεν υπερβαίνει την πενταετία, οι διορθώσεις αυτές θα πρέπει να εφαρμόζονται σε ετήσια βάση, σύμφωνα με ορισμένο σταθερό τύπο.(9) Οι διορθώσεις των υπολοίπων εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ έχουν υπολογιστεί κατά τρόπο, ώστε να αντισταθμίζεται κάθε σημαντική μεταβολή στις εισοδηματικές θέσεις των ΕθνΚΤ, οφειλόμενη στην εισαγωγή των τραπεζογραμματίων ευρώ και στην επακόλουθη κατανομή του νομισματικού εισοδήματος. Το διοικητικό συμβούλιο αποφάσισε, για το λόγο αυτό, να μην κάνει χρήση της παρέκκλισης από το άρθρο 32 του καταστατικού, η οποία προβλέπεται στο άρθρο 51 του καταστατικού.(10) Οι διορθώσεις των υπολοίπων εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ είναι αναγκαίο να λαμβάνουν υπόψη την ιδιαίτερη κατάσταση που χαρακτηρίζει το Μεγάλο Δουκάτο του Λουξεμβούργου, η οποία απορρέει από την πρόσφατη νομισματική του ιστορία.(11) Το διοικητικό συμβούλιο της ΕΚΤ ενέκρινε την παρούσα απόφαση, προσδοκώντας ότι τα οικονομικά της αποτελέσματα και η ισορροπία που συνεπάγονται τα εν λόγω αποτελέσματα στο χρηματοπιστωτικό τομέα θα παραμείνουν αμετάβλητα στη διάρκεια της περιόδου εφαρμογής του άρθρου 4 της παρούσας απόφασης και, για το λόγο αυτό, το διοικητικό συμβούλιο της ΕΚΤ αναλαμβάνει τη σταθερή δέσμευση να διασφαλίσει τη διατήρηση του καθεστώτος, το οποίο εισάγεται με την παρούσα απόφαση, έως τις 31 Δεκεμβρίου 2007,ΑΠΟΦΑΣΙΖΕΙ:Άρθρο 1ΟρισμοίΓια τους σκοπούς της παρούσας απόφασης:α) με τον όρο "συμμετέχοντα κράτη μέλη" νοούνται τα κράτη μέλη που έχουν υιοθετήσει το ενιαίο νόμισμα, σύμφωνα με τη συνθήκη για την ίδρυση της Ευρωπαϊκής Κοινότητας,β) με τον όρο "ΕθνΚΤ" νοούνται οι εθνικές κεντρικές τράπεζες των συμμετεχόντων κρατών μελών,γ) με τον όρο "βάση υπολογισμού" νοείται το ποσό των αποδεκτών υποχρεώσεων, εντός του ισολογισμού κάθε ΕθνΚΤ, όπως ειδικότερα ορίζεται σύμφωνα με το παράρτημα Ι της παρούσας απόφασης,δ) με τον όρο "ταυτοποιήσιμα στοιχεία του ενεργητικού" νοείται το ποσό των στοιχείων του ενεργητικού που έχει στην κατοχή της κάθε ΕθνΚΤ έναντι της βάσης υπολογισμού, εντός του ισολογισμού της, όπως ειδικότερα ορίζεται σύμφωνα με το παράρτημα ΙΙ της παρούσας απόφασης,ε) με τον όρο "υπόλοιπα εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ" νοούνται οι απαιτήσεις και οι υποχρεώσεις που προκύπτουν μεταξύ ορισμένης ΕθνΚΤ και της ΕΚΤ και μεταξύ ορισμένης ΕθνΚΤ και των άλλων ΕθνΚΤ, ως αποτέλεσμα της εφαρμογής του άρθρου 4 της απόφασης ΕΚΤ/2001/15 της 6ης Δεκεμβρίου 2001, σχετικά με την έκδοση τραπεζογραμματίων ευρώ,στ) με τον όρο "κλείδα κατανομής στο εγγεγραμμένο κεφάλαιο" νοούνται τα ποσοστά που προκύπτουν από την εφαρμογή, στις ΕθνΚΤ, τής στάθμισης στην κλείδα κατανομής που αναφέρεται στο άρθρο 29.1 του καταστατικού και καθορίζεται στην απόφαση ΕΚΤ/1998/13 της 1ης Δεκεμβρίου 1998, σχετικά με τα ποσοστά των μεριδίων συμμετοχής των εθνικών κεντρικών τραπεζών στην κλείδα κατανομής για το κεφάλαιο της Ευρωπαϊκής Κεντρικής Τράπεζας(5),ζ) με τον όρο "πιστωτικά ιδρύματα" νοούνται τα πιστωτικά ιδρύματα που υπόκεινται σε υποχρέωση διατήρησης ελάχιστων αποθεματικών δυνάμει του κανονισμού ΕΚΤ/1998/15 σχετικά με την εφαρμογή υποχρεωτικών ελάχιστων αποθεματικών,(6) όπως τροποποιήθηκε από τον κανονισμό ΕΚΤ/2000/8(7),η) με τον όρο "ΕΙ" νοείται ο εναρμονισμένος ισολογισμός, η διάρθρωση του οποίου παρουσιάζεται στο παράρτημα IΧ της κατευθυντήριας γραμμής ΕΚΤ/2000/18 σχετικά με το νομικό πλαίσιο για τη λογιστική παρακολούθηση και την υποβολή εκθέσεων στο Ευρωπαϊκό Σύστημα Κεντρικών Τραπεζών, όπως τροποποιήθηκε στις 15 Δεκεμβρίου 1999 και στις 14 Δεκεμβρίου 2000(8),θ) με τον όρο "επιτόκιο αναφοράς" νοείται το τελευταίο διαθέσιμο οριακό επιτόκιο, το οποίο χρησιμοποιείται στις δημοπρασίες που διενεργούνται για τις πράξεις κύριας αναχρηματοδότησης του Ευρωσυστήματος, σύμφωνα με τα προβλεπόμενα στην παράγραφο 3.1.2 του παραρτήματος I της κατευθυντήριας γραμμής EΚΤ/2000/7 της 31ης Αυγούστου 2000 σχετικά με τα μέσα και τις διαδικασίες νομισματικής πολιτικής του Ευρωσυστήματος(9). Σε περίπτωση διενέργειας και διακανονισμού πλειόνων πράξεων κύριας αναχρηματοδότησης την ίδια ημέρα, χρησιμοποιείται ένας απλός μέσος όρος των οριακών επιτοκίων των πράξεων που διενεργήθηκαν παράλληλα.Άρθρο 2Υπόλοιπα εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ1. Τα υπόλοιπα εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ υπολογίζονται σε μηνιαία βάση και καταγράφονται στα λογιστικά βιβλία της ΕΚΤ και των ΕθνΚΤ την πρώτη εργάσιμη ημέρα του μήνα, με ημερομηνία αξίας της τελευταίας εργάσιμης ημέρας του προηγούμενου μήνα.Ο πρώτος υπολογισμός των υπολοίπων εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ, βάσει της ανωτέρω παραγράφου, πραγματοποιείται για τα τραπεζογραμμάτια ευρώ του προεφοδιασμού στις 2 Ιανουαρίου 2002, με ημερομηνία αξίας της 1ης Ιανουαρίου 2002.2. Ο τοκισμός των υπολοίπων εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ, συμπεριλαμβανομένων εκείνων που προκύπτουν από την εφαρμογή του άρθρου 4 της παρούσας απόφασης, βασίζεται στο επιτόκιο αναφοράς.3. Ο διακανονισμός των τόκων που συνιστούν την απόδοση που αναφέρεται στην προηγούμενη παράγραφο πραγματοποιείται σε τριμηνιαία βάση, μέσω πληρωμών διενεργούμενων στο πλαίσιο του συστήματος TARGET.4. Kατά παρέκκλιση από την προηγούμενη παράγραφο και για το οικονομικό έτος 2002, ο διακανονισμός των τόκων που συνιστούν την απόδοση που αναφέρεται στην παράγραφο 2 πραγματοποιείται στο τέλος της χρήσης.Άρθρο 3Μέθοδος υπολογισμού του νομισματικού εισοδήματος1. Το έτος 2002, το ποσό του νομισματικού εισοδήματος κάθε ΕθνΚΤ καθορίζεται σύμφωνα με τον ακόλουθο τύπο:>ΑΝΑΦΟΡΑ ΣΕ ΓΡΑΦΙΚΟ>,όπου:ΝΕ είναι το ποσό του νομισματικού εισοδήματος κάθε ΕθνΚΤ που πρόκειται να συγκεντρωθεί,ΒΥ είναι η βάση υπολογισμού κάθε ΕθνΚΤ,ΕΑ είναι το επιτόκιο αναφοράς.2. Από το έτος 2003, το ποσό του νομισματικού εισοδήματος κάθε ΕθνΚΤ καθορίζεται μέσω του υπολογισμού του πραγματικού εισοδήματος που προκύπτει από τα ταυτοποιήσιμα στοιχεία του ενεργητικού, τα οποία καταγράφονται στα λογιστικά της βιβλία. Εξαίρεση αποτελεί ο χρυσός, ο οποίος θεωρείται ότι δεν παράγει εισόδημα.3. Στην περίπτωση που η αξία των ταυτοποιήσιμων στοιχείων του ενεργητικού ορισμένης ΕθνΚΤ είναι μεγαλύτερη ή μικρότερη της αξίας της βάσης υπολογισμού της, η διαφορά καλύπτεται με εφαρμογή, επί της αξίας της εν λόγω διαφοράς, τού μέσου επιτοκίου απόδοσης των ταυτοποιήσιμων στοιχείων του ενεργητικού όλων των ΕθνΚΤ, λαμβανομένων ως συνόλου.Το εν λόγω μέσο επιτόκιο απόδοσης υπολογίζεται με τον ακόλουθο τρόπο. Το συνολικό εισόδημα που συγκεντρώνουν όλες οι ΕθνΚΤ από τα ταυτοποιήσιμα στοιχεία του ενεργητικού τους, εξαιρουμένου κάθε εισοδήματος που προκύπτει από καθαρές απαιτήσεις εντός του Ευρωσυστήματος, οι οποίες απορρέουν από συναλλαγές μέσω του συστήματος TARGET (παράρτημα II, σημείο Α.3), και από καθαρές απαιτήσεις εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ, συμπεριλαμβανομένων εκείνων που προκύπτουν από την εφαρμογή του άρθρου 4 (παράρτημα II, σημείο Α.4), διαιρείται με το μέσο ποσό των συνολικών ταυτοποιήσιμων στοιχείων του ενεργητικού του Ευρωσυστήματος. Για το μέσο επιτόκιο απόδοσης λαμβάνεται υπόψη το έτος 360 ημερών.Άρθρο 4Διορθώσεις επί των υπολοίπων εντός του Ευρωσυστήματος1. Για τους σκοπούς του υπολογισμού του νομισματικού εισοδήματος, τα υπόλοιπα εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ κάθε ΕθνΚΤ διορθώνονται βάσει εξισωτικού ποσού, το οποίο καθορίζεται σύμφωνα με τον ακόλουθο τύπο:>ΑΝΑΦΟΡΑ ΣΕ ΓΡΑΦΙΚΟ>,όπου:ΕΠ είναι το εξισωτικό ποσό,Κ είναι το ποσό που προκύπτει, για κάθε ΕθνΚΤ, από την εφαρμογή της κλείδας κατανομής στο εγγεγραμμένο κεφάλαιο επί της μέσης αξίας των κυκλοφορούντων τραπεζογραμματίων κατά την περίοδο που εκτείνεται από την 1η Ιουλίου 1999 έως την 30ή Ιουνίου 2001,ΜΑ είναι, για κάθε ΕθνΚΤ, η μέση αξία των κυκλοφορούντων τραπεζογραμματίων κατά την περίοδο που εκτείνεται από την 1η Ιουλίου 1999 έως την 30ή Ιουνίου 2001,Σ είναι ο συντελεστής για κάθε οικονομικό έτος, ως ακολούθως:>ΘΕΣΗ ΠΙΝΑΚΑ>2. Το άθροισμα των εξισωτικών ποσών των ΕθνΚΤ ισούται με 0.3. Τα εξισωτικά ποσά και οι λογιστικές εγγραφές ισοσκέλισης των εν λόγω εξισωτικών ποσών καταγράφονται την πρώτη εργάσιμη ημέρα κάθε έτους σε ξεχωριστούς λογαριασμούς εντός του Ευρωσυστήματος, στα βιβλία κάθε ΕθνΚΤ, με ημερομηνία αξίας της 1ης Ιανουαρίου. Οι λογιστικές εγγραφές ισοσκέλισης των εξισωτικών ποσών δεν τοκίζονται.4. Στην περίπτωση που η αξία των τραπεζογραμματίων ευρώ που θέτει σε κυκλοφορία η Banque centrale du Luxembourg το 2002 είναι μεγαλύτερη, κατά 25 % ή περισσότερο, της μέσης αξίας των κυκλοφορούντων τραπεζογραμματίων κατά την περίοδο που εκτείνεται από την 1η Ιουλίου 1999 έως την 30ή Ιουνίου 2001, τα γράμματα "ΜΑ" στον τύπο της παραγράφου 1 αντιπροσωπεύουν για την Banque centrale du Luxembourg την αξία των τραπεζογραμματίων που αυτή θέτει σε κυκλοφορία το 2002, με μέγιστο όριο τα 2,2 δισεκατομμύρια ευρώ. Όταν εφαρμόζεται η εν λόγω παρέκκλιση, όλα τα εξισωτικά ποσά που υπολογίζονται βάσει του άρθρου 4 παράγραφος 1, υπόκεινται σε αναδρομικές διορθώσεις στο τέλος του 2002, με σκοπό τη διασφάλιση της συμμόρφωσης προς τα προβλεπόμενα στην παράγραφο 2. Οι εν λόγω αναδρομικές διορθώσεις γίνονται κατ' αναλογία προς την κλείδα κατανομής στο εγγεγραμμένο κεφάλαιο.5. Κατά παρέκκλιση από την παράγραφο 1 και με την επέλευση ειδικών εκτάκτων γεγονότων που σχετίζονται με μεταβολές στα πρότυπα ως προς την κυκλοφορία των τραπεζογραμματίων, κατά τα προβλεπόμενα στο παράρτημα ΙΙΙ της παρούσας απόφασης, η διόρθωση των υπολοίπων εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ κάθε ΕθνΚΤ πραγματοποιείται σύμφωνα με τις διατάξεις του εν λόγω παραρτήματος.6. Οι προβλεπόμενες στο παρόν άρθρο διορθώσεις επί των υπολοίπων εντός του Ευρωσυστήματος παύουν να εφαρμόζονται από την 1η Ιανουαρίου 2008.Άρθρο 5Υπολογισμός και κατανομή του νομισματικού εισοδήματος1. Ο υπολογισμός του νομισματικού εισοδήματος κάθε ΕθνΚΤ πραγματοποιείται από την ΕΚΤ σε ημερήσια βάση. Ο υπολογισμός βασίζεται σε λογιστικά στοιχεία που οι ΕθνΚΤ υποβάλλουν στην ΕΚΤ. Η ΕΚΤ ενημερώνει τις ΕθνΚΤ σε τριμηνιαία βάση σχετικά με τα σωρευτικά ποσά.2. Από το ποσό του νομισματικού εισοδήματος κάθε ΕθνΚΤ αφαιρείται ποσό το οποίο αντιστοιχεί σε τυχόν δεδουλευμένους ή καταβληθέντες τόκους επί των υποχρεώσεων που περιλαμβάνονται στη βάση υπολογισμού, και σύμφωνα με οποιαδήποτε απόφαση του διοικητικού συμβουλίου της ΕΚΤ δυνάμει της δεύτερης παραγράφου του άρθρου 32.4 του καταστατικού.3. Η κατανομή του συνολικού νομισματικού εισοδήματος των ΕθνΚΤ κατ' αναλογία προς την οικεία κλείδα κατανομής στο εγγεγραμμένο κεφάλαιο πραγματοποιείται στο τέλος κάθε οικονομικού έτους.Άρθρο 6Τελικές διατάξεις1. Η παρούσα απόφαση αρχίζει να ισχύει την 1η Ιανουαρίου 2002.2. Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.Φρανκφούρτη επί Μάιν, 6 Δεκεμβρίου 2001.Για το διοικητικό συμβούλιο της ΕΚΤWillem F. Duisenberg(1) ΕΕ L 139 της 11.5.1998, σ. 1.(2) ΕΕ L 336 της 30.12.2000, σ. 119.(3) ΕΕ L 55 της 24.2.2001, σ. 80.(4) Βλέπε σελίδα 52 της παρούσας Επίσημης Εφημερίδας.(5) ΕΕ L 125 της 19.5.1999, σ. 33.(6) ΕΕ L 356 της 30.12.1998, σ. 1.(7) ΕΕ L 229 της 9.9.2000, σ. 34.(8) ΕΕ L 33 της 2.2.2001, σ. 21.(9) ΕΕ L 310 της 11.12.2000, σ. 1.ΠΑΡΑΡΤΗΜΑ IΣΥΝΘΕΣΗ ΤΗΣ ΒΑΣΗΣ ΥΠΟΛΟΓΙΣΜΟΥA. Η βάση υπολογισμού περιλαμβάνει, αποκλειστικά, τα ακόλουθα στοιχεία:1. τραπεζογραμμάτια σε κυκλοφορία.Για τους σκοπούς του παρόντος παραρτήματος, κατά το οικονομικό έτος 2002 ισχύουν τα ακόλουθα για κάθε ΕθνΚΤ:i) τα "τραπεζογραμμάτια σε κυκλοφορία" περιλαμβάνουν επίσης τραπεζογραμμάτια τα οποία εκδίδονται από αυτή και είναι εκφρασμένα στην οικεία εθνική νομισματική μονάδα καιii) από τα "τραπεζογραμμάτια σε κυκλοφορία" αφαιρείται η αξία των άτοκων δανείων που σχετίζονται με τραπεζογραμμάτια ευρώ του προεφοδιασμού, τα οποία δεν έχουν ακόμα χρεωθεί (τμήμα του στοιχείου 6 του ενεργητικού του εναρμονισμένου ισολογισμού (ΕΙ).Για τους σκοπούς του παρόντος παραρτήματος, από το οικονομικό έτος 2003 και για κάθε ΕθνΚΤ, τα "τραπεζογραμμάτια σε κυκλοφορία" περιλαμβάνουν, αποκλειστικά, τραπεζογραμμάτια εκφρασμένα σε ευρώ·2. υποχρεώσεις σε ευρώ έναντι πιστωτικών ιδρυμάτων της ζώνης ευρώ, σχετιζόμενες με τις πράξεις νομισματικής πολιτικής και περιλαμβάνουσες:α) τρεχούμενους λογαριασμούς, συμπεριλαμβανομένων των υποχρεώσεων τήρησης ελάχιστων αποθεματικών δυνάμει του άρθρου 19.1 του καταστατικού (στοιχείο 2.1 του παθητικού του ΕΙ)·β) ποσά καταθέσεων στο πλαίσιο της διευκόλυνσης αποδοχής καταθέσεων του Ευρωσυστήματος (στοιχείο 2.2 του παθητικού του ΕΙ)·γ) καταθέσεις προθεσμίας (στοιχείο 2.3 του παθητικού του ΕΙ)·δ) υποχρεώσεις που συνδέονται με αντιστρεπτέες πράξεις εξομάλυνσης βραχυχρόνιων διακυμάνσεων της ρευστότητας (στοιχείο 2.4 του παθητικού του ΕΙ)·ε) καταθέσεις για την κάλυψη περιθωρίων (στοιχείο 2.5 του παθητικού του ΕΙ)·3. υποχρεώσεις των ΕθνΚΤ εντός του Ευρωσυστήματος που απορρέουν από την έκδοση γραμματίων τα οποία καλύπτουν την έκδοση χρεογράφων της ΕΚΤ, σύμφωνα με τα προβλεπόμενα στο κεφάλαιο 3.3 του παραρτήματος I της κατευθυντήριας γραμμής EΚΤ/2000/7 (στοιχείο 10.2 του παθητικού του ΕΙ)·4. καθαρές υποχρεώσεις εντός του Ευρωσυστήματος που απορρέουν από συναλλαγές μέσω του TARGET (τμήμα του στοιχείου 10.3 του παθητικού του ΕΙ)·5. καθαρές υποχρεώσεις εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ, συμπεριλαμβανομένων εκείνων που προκύπτουν από την εφαρμογή του άρθρου 4 της παρούσας απόφασης.B. Το ποσό της βάσης υπολογισμού κάθε ΕθνΚΤ υπολογίζεται σύμφωνα με τους εναρμονισμένους κανόνες και αρχές λογιστικής που θεσπίζει η κατευθυντήρια γραμμή ΕΚΤ/2000/18 σχετικά με το νομικό πλαίσιο για τη λογιστική παρακολούθηση και την υποβολή εκθέσεων στο Ευρωπαϊκό Σύστημα Κεντρικών Τραπεζών, όπως τροποποιήθηκε στις 15 Δεκεμβρίου 1999 και στις 14 Δεκεμβρίου 2000(1).(1) ΕΕ L 33 της 2.2.2001, σ. 21.ΠΑΡΑΡΤΗΜΑ ΙΙΤΑΥΤΟΠΟΙΗΣΙΜΑ ΣΤΟΙΧΕΙΑ ΤΟΥ ΕΝΕΡΓΗΤΙΚΟΥA. Τα ταυτοποιήσιμα στοιχεία του ενεργητικού περιλαμβάνουν, αποκλειστικά, τα ακόλουθα στοιχεία:1. δάνεια σε ευρώ προς πιστωτικά ιδρύματα της ζώνης του ευρώ, σχετιζόμενα με πράξεις νομισματικής πολιτικής (στοιχείο 5 του ενεργητικού του εναρμονισμένου ισολογισμού (ΕΙ)·2. απαιτήσεις εντός του Ευρωσυστήματος που αντιστοιχούν στη μεταβίβαση συναλλαγματικών διαθεσίμων στην ΕΚΤ, εκτός χρυσού, δυνάμει του άρθρου 30 του καταστατικού (τμήμα του στοιχείου 9.2 του ενεργητικού του ΕΙ)·3. καθαρές απαιτήσεις εντός του Ευρωσυστήματος που προκύπτουν από συναλλαγές μέσω του TARGET (τμήμα του στοιχείου 9.4 του ενεργητικού του ΕΙ)·4. καθαρές απαιτήσεις εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ, συμπεριλαμβανομένων εκείνων που προκύπτουν από την εφαρμογή του άρθρου 4 της παρούσας απόφασης·5. χρυσό, συμπεριλαμβανομένων των απαιτήσεων που αφορούν χρυσό που μεταβιβάζεται στην ΕΚΤ, σε ποσότητα που επιτρέπει σε κάθε ΕθνΚΤ να ταυτοποιεί ένα μέρος του χρυσού που έχει στην κατοχή της, το οποίο αντιστοιχεί στην εφαρμογή του μεριδίου συμμετοχής της στην κλείδα κατανομής στο εγγεγραμμένο κεφάλαιο επί της συνολικής ποσότητας χρυσού που ταυτοποιείται από όλες τις ΕθνΚΤ (στοιχείο 1 του ενεργητικού του ΕΙ και τμήμα του στοιχείου 9.2 του ενεργητικού του ΕΙ).Για τους σκοπούς της παρούσας απόφασης και τουλάχιστον μέχρι τον υπολογισμό του νομισματικού εισοδήματος και για το οικονομικό έτος 2007, ο χρυσός αποτιμάται βάσει της τιμής της ουγκιάς καθαρού χρυσού σε ευρώ, όπως διαμορφώνεται στις 31 Δεκεμβρίου 2002.B. Η αξία των ταυτοποιήσιμων στοιχείων του ενεργητικού κάθε ΕθνΚΤ υπολογίζεται σύμφωνα με τους εναρμονισμένους κανόνες και αρχές λογιστικής που θεσπίζει η κατευθυντήρια γραμμή ΕΚΤ/2000/18 σχετικά με το νομικό πλαίσιο για τη λογιστική παρακολούθηση και την υποβολή εκθέσεων στο Ευρωπαϊκό Σύστημα Κεντρικών Τραπεζών, όπως τροποποιήθηκε στις 15 Δεκεμβρίου 1999 και στις 14 Δεκεμβρίου 2000(1).(1) ΕΕ L 33 της 2.2.2001, σ. 21.ΠΑΡΑΡΤΗΜΑ ΙΙΙΕΙΔΙΚΕΣ ΕΚΤΑΚΤΕΣ ΔΙΟΡΘΩΣΕΙΣA. Πρώτη έκτακτη διόρθωσηΣτην περίπτωση που ο συνολικός μέσος όρος των κυκλοφορούντων τραπεζογραμματίων το 2002 είναι χαμηλότερος από το συνολικό μέσο όρο των τραπεζογραμματίων που είναι εκφρασμένα στο εθνικό νόμισμα των κρατών μελών τα οποία έχουν υιοθετήσει το ευρώ, την περίοδο που εκτείνεται από την 1η Ιουλίου 1999 έως την 30ή Ιουνίου 2001, ο συντελεστής "Σ" που εφαρμόζεται προκειμένου για το οικονομικό έτος 2002, σύμφωνα με το άρθρο 4 παράγραφος 1, μειώνεται με αναδρομική ισχύ και κατ' αναλογία προς τη μείωση του συνολικού μέσου όρου των κυκλοφορούντων τραπεζογραμματίων.Ο συντελεστής που προκύπτει από την εν λόγω μείωση δεν είναι χαμηλότερος του 0,8606735. Σε περίπτωση εφαρμογής της εν λόγω παρέκκλισης, ένα τέταρτο της επακόλουθης μείωσης των εξισωτικών ποσών "ΕΠ" των ΕθνΚΤ που εφαρμόζονται προκειμένου για το έτος 2002 προστίθεται σε καθένα από τα εξισωτικά ποσά των ΕθνΚΤ που εφαρμόζονται προκειμένου για τα έτη 2004, 2005, 2006 και 2007, δυνάμει του άρθρου 4 παράγραφος 1.B. Δεύτερη έκτακτη διόρθωσηΣτην περίπτωση που οι ΕθνΚΤ, για τις οποίες το εξισωτικό ποσό που αναφέρεται στο άρθρο 4 παράγραφος 1 είναι αριθμητικό δεδομένο με θετική τιμή, καταβάλλουν καθαρό τόκο επί των υπολοίπων εντός του Ευρωσυστήματος που αφορούν τα κυκλοφορούντα τραπεζογραμμάτια ευρώ, ο οποίος, προστιθέμενος στο στοιχείο "καθαρό αποτέλεσμα από τη συγκέντρωση νομισματικού εισοδήματος" του λογαριασμού αποτελεσμάτων χρήσεως των εν λόγω ΕθνΚΤ στα τέλη της χρήσης, παράγει καθαρά έξοδα, ο συντελεστής "Σ" που εφαρμόζεται προκειμένου για το οικονομικό έτος 2002, σύμφωνα με το άρθρο 4 παράγραφος 1, μειώνεται στην έκταση που απαιτείται για την εξάλειψη του παραπάνω όρου.Ο συντελεστής που προκύπτει από την εν λόγω μείωση δεν είναι χαμηλότερος του 0,8606735. Σε περίπτωση εφαρμογής της εν λόγω παρέκκλισης, ένα τέταρτο της επακόλουθης μείωσης των εξισωτικών ποσών "ΕΠ" των ΕθνΚΤ που εφαρμόζονται προκειμένου για το έτος 2002 προστίθεται σε καθένα από τα εξισωτικά ποσά των ΕθνΚΤ που εφαρμόζονται προκειμένου για τα έτη 2004, 2005, 2006 και 2007, δυνάμει του άρθρου 4 παράγραφος 1.


Avis juridique important

|

31991D0370

91/370/ΕΟΚ: Απόφαση του Συμβουλίου της 20ής Ιουνίου 1991 περί συνάψεως της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την πρωτασφάλιση εκτός από την ασφάλιση ζωής

Επίσημη Εφημερίδα αριθ. L 205 της 27/07/1991 σ. 0002 - 0002

ΑΠΟΦΑΣΗ ΤΟΥ ΣΥΜΒΟΥΛΙΟΥ της 20ής Ιουνίου 1991 περί συνάψεως της συμφωνίας μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την πρωτασφάλιση εκτός από την ασφάλιση ζωής ( 91/370/ΕΟΚ )ΤΟ ΣΥΜΒΟΥΛΙΟ ΤΩΝ  ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη :  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 57 παράγραφος 2 τελευταία φράση και το άρθρο και 235,  την πρόταση της Επιτροπής ( 1 ),  Σε συνεργασία με το Ευρωπαϊκό Κοινοβούλιο ( 2 ),  Έχοντας υπόψη τη γνώμη της Οικονομικής και Κοινωνικής Επιτροπής ( 3 ),  Εκτιμώντας ότι πρέπει να εγκριθεί η συμφωνία με την Ελβετία σχετικά με την πρωτασφάλιση εκτός από την ασφάλιση ζωής, που υπογράφηκε στο Λουξεμβούργο, στις 10 Οκτωβρίου 1989,  ΑΠΟΦΑΣΙΖΕΙ :  Άρθρο 1  Η συμφωνία μεταξύ της Ευρωπαϊκής Οικονομικής Κοινότητας και της Ελβετικής Συνομοσπονδίας σχετικά με την πρωτασφάλιση εκτός από την ασφάλιση ζωής, εγκρίνεται εξ ονόματος της Κοινότητας .  Το κείμενο της συμφωνίας επισυνάπτεται στην παρούσα απόφαση .  Άρθρο 2  Ο πρόεδρος του Συμβουλίου λαμβάνει τα αναγκαία μέτρα για την ανταλλαγή των εγγράφων που προβλέπεται από το άρθρο 44 της συμφωνίας ( 4 ).  Λουξεμβούργο, 20 Ιουνίου 1991 .  Για το Συμβούλιο Ο Πρόεδρος R . GOEBBELS  ( 1 ) EE ariu . C 53 thw 5 . 3 . 1990, s . 1 . ( 2 ) EE ariu . C 72 thw 18 . 3 . 1991 kai apofash thw 12hw Ioznioz 1991 ( den exei akoma dhmosiezuei sthn Epishmh Efhmerida ). ( 3 ) EE ariu . C 56 thw 7 . 3 . 1990, s . 27 . ( 4 ) H hmeromhnia enarjevw isxzow thw szmfvniaw ua dhmosiezuei sthn Επίσημη Εφημερίδα των Ευρωπαϊκών Κοινοτήτων με τη φροντίδα της Γενικής Γραμματείας του Συμβουλίου .


title: 2007/370/ΕΚ: Απόφαση του Συμβουλίου, της 14ης Μαΐου 2007 , για το διορισμό στην Επιτροπή των Περιφερειών επτά τακτικών μελών και πέντε αναπληρωματικών μελών από την Ελλάδα

text:
               1.6.2007

               EL

               Επίσημη Εφημερίδα της Ευρωπαϊκής Ένωσης

               L 140/47

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 14ης Μαΐου 2007
   για το διορισμό στην Επιτροπή των Περιφερειών επτά τακτικών μελών και πέντε αναπληρωματικών μελών από την Ελλάδα
   (2007/370/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,
   την πρόταση της ελληνικής κυβέρνησης,
   Εκτιμώντας τα ακόλουθα:

               (1)

               Στις 24 Ιανουαρίου 2006, το Συμβούλιο εξέδωσε την απόφαση 2006/116/ΕΚ περί διορισμού των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2006 έως 25 Ιανουαρίου 2010 (1).

               (2)

               Έξι θέσεις τακτικών μελών της Επιτροπής των Περιφερειών έχουν χηρεύσει λόγω της λήξης της θητείας των κκ. ΧΑΤΖΟΠΟΥΛΟΥ, ΣΤΑΜΑΤΗ, της κ. ΜΠΑΚΟΓΙΑΝΝΗ και των κκ. ΚΑΡΑΒΟΛΑ, ΚΑΜΑΡΑ και ΤΖΑΝΙΚΟΥ. Μία θέση τακτικού μέλους έχει χηρεύσει λόγω της παραίτησης του κ. ΤΖΑΤΖΑΝΗ. Πέντε θέσεις αναπληρωματικών μελών της Επιτροπής των Περιφερειών έχουν χηρεύσει λόγω της λήξης της θητείας των κκ. ΓΕΩΡΓΑΚΗ, ΚΟΥΤΣΟΥΛΗ, ΜΑΧΙΜΑΡΗ, ΣΠΑΡΤΣΗ και ΣΠΥΡΙΔΩΝΟΣ,

         ΑΠΟΦΑΣΙΖΕΙ:
   Άρθρο 1
   Διορίζονται στην Επιτροπή των Περιφερειών για το εναπομένον διάστημα της θητείας, ήτοι έως τις 25 Ιανουαρίου 2010:

               α)

               ως τακτικά μέλη οι εξής:

                           —

                           κ. Παναγιώτης ΨΩΜΙΑΔΗΣ, νομάρχης Θεσσαλονίκης, σε αντικατάσταση του κ. Χρήστου ΧΑΤΖΟΠΟΥΛΟΥ,

                           —

                           κ. Γεώργιος ΠΑΠΑΣΤΕΡΓΙΟΥ, νομάρχης Πιερίας, σε αντικατάσταση του κ. Δημητρίου ΣΤΑΜΑΤΗ,

                           —

                           κ. Νικήτας ΚΑΚΛΑΜΑΝΗΣ, δήμαρχος Αθηναίων, σε αντικατάσταση της κ. Θεοδώρας ΜΠΑΚΟΓΙΑΝΝΗ,

                           —

                           κ. Ανδρέας ΦΟΥΡΑΣ, δήμαρχος Πατρέων, σε αντικατάσταση του κ. Ανδρέα ΚΑΡΑΒΟΛΑ,

                           —

                           κ. Γρηγόριος ΖΑΦΕΙΡΟΠΟΥΛΟΣ, δήμαρχος Χαλανδρίου (Αθήνα), σε αντικατάσταση του κ. Παύλου ΚΑΜΑΡΑ,

                           —

                           κ. Δημήτριος ΤΣΙΓΚΟΥΝΗΣ, δήμαρχος Λεωνιδίου (Αρκαδία), σε αντικατάσταση του κ. Παναγιώτη ΤΖΑΝΙΚΟΥ,

                           —

                           κ. Κωνσταντίνος ΤΖΑΤΖΑΝΗΣ, νομαρχιακός σύμβουλος Πειραιώς, σε αντικατάσταση του κ. Κωνσταντίνου ΤΖΑΤΖΑΝΗ, δημοτικού συμβούλου Πειραιώς,

         και

               β)

               ως αναπληρωματικά μέλη οι εξής:

                           —

                           κ. Κωνσταντίνος ΚΟΝΤΟΓΙΩΡΓΟΣ, νομάρχης Ευρυτανίας, σε αντικατάσταση του κ. Θεόδωρου ΓΕΩΡΓΑΚΗ,

                           —

                           κ. Δημήτριος ΔΡΑΚΟΣ, νομάρχης Μεσσηνίας, σε αντικατάσταση του κ. Γεωργίου ΚΟΥΤΣΟΥΛΗ,

                           —

                           κ. Δημήτριος ΚΑΛΟΓΕΡΟΠΟΥΛΟΣ, δήμαρχος Αιγάλεω (Αθήνα), σε αντικατάσταση του κ. Γεωργίου ΜΑΧΙΜΑΡΗ,

                           —

                           κ. Δημήτριος ΠΡΕΒΕΖΑΝΟΣ, δημοτικός σύμβουλος Σκιάθου (Μαγνησία), σε αντικατάσταση του κ. Ιωάννη ΣΠΑΡΤΣΗ,

                           —

                           κ. Σπύρος ΣΠΥΡΙΔΩΝ, νομαρχιακός σύμβουλος Αθηνών-Πειραιώς σε αντικατάσταση του κ. Σπύρου ΣΠΥΡΙΔΩΝΟΣ δημάρχου Πόρου.

         Άρθρο 2
   Η παρούσα απόφαση παράγει αποτελέσματα από την ημέρα εκδόσεώς της.

      Βρυξέλλες, 14 Μαΐου 2007.

            Για το Συμβούλιο

            Ο Πρόεδρος

         F.-W. STEINMEIER

      (1)  ΕΕ L 56 της 25.2.2006, σ. 75.


Avis juridique important

|

31994D0089

ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Δεκεμβρίου 1993 σχετικά με τη σύναψη συμφωνιών για την παράταση των προσαρμογών των συμφωνιών αυτοπεριορισμού που έχουν συναφθεί μεταξύ της Ευρωπαϊκής Κοινότητας και της Βουλγαρίας, της Τσεχικής Δημοκρατίας, της Σλοβακικής Δημοκρατίας, της Ουγγαρίας και της Πολωνίας για το εμπόριο κρέατος προβάτου, αμνού και αιγός

Επίσημη Εφημερίδα αριθ. L 047 της 18/02/1994 σ. 0043

ΑΠΟΦΑΣΗ ΤΟΥ ΣΥΜΒΟΥΛΙΟΥ της 22ας Δεκεμβρίου 1993 σχετικά με τη σύναψη συμφωνιών για την παράταση των  προσαρμογών των συμφωνιών αυτοπεριορισμού που έχουν συναφθεί μεταξύ της Ευρωπαϊκής Κοινότητας και  της Βουλγαρίας, της Τσεχικής Δημοκρατίας, της Σλοβακικής Δημοκρατίας, της Ουγγαρίας και της  Πολωνίας για το εμπόριο κρέατος προβάτου, αμνού και αιγός (94/89/ΕΚ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113, σε συνδυασμό με το  άρθρο 228 παράγραφος 2, την πρόταση της Επιτροπής, Εκτιμώντας: ότι οι συμφωνίες αυτοπεριορισμού μεταξύ της Ευρωπαϊκής Κοινότητας και της Βουλγαρίας, της Τσεχικής  Δημοκρατίας, της Σλοβακικής Δημοκρατίας, της Ουγγαρίας και της Πολωνίας για το εμπόριο κρέατος  προβάτου, αμνού και αιγός, προσαρμόστηκαν το 1990 στα μέτρα που ελήφθησαν για να σταθεροποιηθούν οι  αγορές στον τομέα αυτό 7 ότι η ισχύς των εν λόγω προσαρμογών λήγει στις 31 Δεκεμβρίου 1993 7 ότι πρέπει να προβλεφθούν προσωρινοί διακανονισμοί για το εμπόριο στους τομείς του κρέατος  προβάτου, αμνού κα αιγός, εν αναμονή της ολοκλήρωσης των διαπραγματεύσεων όσον αφορά τις γεωργικές  συναλλαγές στο πλαίσιο της Γενικής Συμφωνίας Δασμών και Εμπορίου 7 ότι η Κοινότητα διαπραγματεύθηκε συμφωνίες με την Τσεχική Δημοκρατία και τη Σλοβακική Δημοκρατία,  έπειτα από τη διάλυση της Τσεχικής και Σλοβακικής Ομοσπονδιακής Δημοκρατίας 7 ότι οι συμφωνίες  αυτές προβλέπουν τη διαίρεση, μεταξύ των δύο νέων κρατών, των ποσοτήτων τις οποίες καλύπτει η  συμφωνία αυτοπεριορισμού που συνήφθη με την Τσεχική και Σλοβακική Ομοσπονδιακή Δημοκρατία 7 ότι θα πρέπει να ληφθούν υπόψη οι επιπτώσεις της εφαρμογής της ενιαίας αγοράς από την 1η Ιανουαρίου  1993 7 ότι θα πρέπει, στην περίπτωση αυτή, να παραταθούν οι προσαρμογές των εν λόγω συμφωνιών  αυτοπεριορισμού για ένα έτος 7 ότι η Επιτροπή διεξήγαγε, για το σκοπό αυτό, διαπραγματεύσεις με τη Βουλγαρία, την Τσεχική  Δημοκρατία, τη Σλοβακική Δημοκρατία, την Ουγγαρία και την Πολωνία, που κατέληξαν σε συμφωνίες 7 ότι θα πρέπει να αγκριθούν οι συμφωνίες αυτές, ΑΠΟΦΑΣΙΖΕΙ: Άρθρο 1 Οι συμφωνίες υπό μορφή ανταλλαγής επιστολών μεταξύ της Ευρωπαϊκής Κοινότητας και της Βουλγαρίας,  της Τσεχικής Δημοκρατίας, της Σλοβακικής Δημοκρατίας, της Ουγγαρίας και της Πολωνίας για την  παράταση των προσαρμογών των συμφωνιών αυτοπεριορισμού που συνήφθησαν μεταξύ της Ευρωπαϊκής  Κοινότητας και της Βουλγαρίας, της Τσεχικής Δημοκρατίας, της Σλοβακικής Δημοκρατίας, της Ουγγαρίας  και της Πολωνίας για το εμπόριο του κρέατος προβάτου, αμνού και αιγός, εγκρίνονται εξ ονόματος της  Ευρωπαϊκής Κοινότητας. Τα κείμενα των συμφωνιών επισυνάπτονται στην παρούσα απόφαση. Άρθρο 2 Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να υπογράψει τις  συμφωνίες δεσμεύοντας την Κοινότητα. Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων. Βρυξέλλες, 22 Δεκεμβρίου 1993. Για το Συμβούλιο Ο Πρόεδρος J.-M. DEHOUSSE


Avis juridique important

|

32000D0309

2000/309/ΕΚ: Απόφαση του Συμβουλίου, της 17ης Απριλίου 2000, για το διορισμό ενός τακτικού μέλους και δύο αναπληρωματικών μελών, από το Βέλγιο, της Επιτροπής των Περιφερειών

Επίσημη Εφημερίδα αριθ. L 103 της 28/04/2000 σ. 0076 - 0076

Απόφαση του Συμβουλίουτης 17ης Απριλίου 2000για το διορισμό ενός τακτικού μέλους και δύο αναπληρωματικών μελών, από το Βέλγιο, της Επιτροπής των Περιφερειών(2000/309/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 263,την απόφαση του Συμβουλίου, της 26ης Ιανουαρίου 1998(1) για τον διορισμό των τακτικών και των αναπληρωματικών μελών της Επιτροπής των Περιφερειών,Εκτιμώντας ότι έχουν κενωθεί μία θέση τακτικού μέλους της Επιτροπής των Περιφερειών, συνεπεία της παραιτήσεως του κ. Charles Picque, και δύο θέσεις αναπληρωματικών μελών της, συνεπεία της παραιτήσεως του κ. Hervé Hasquin και του κ. Rufin Grijp, παραιτήσεων που γνωστοποιήθηκαν στο Συμβούλιο στις 3 Νοεμβρίου και 15 Δεκεμβρίου 1999,Έχοντας υπόψη την πρόταση της βελγικής κυβέρνησης,ΑΠΟΦΑΣΙΖΕΙ:Άρθρο μόνο1. Ο κ. François Roelants du Vivier διορίζεται τακτικό μέλος της Επιτροπής των Περιφερειών εις αντικατάσταση του κ. Charles Picque, για το υπόλοιπο της θητείας αυτού, ήτοι έως τις 25 Ιανουαρίου 2002.2. Ο κ. Éric Tomas και η κα Annemie Neyts-Uyttebroeck διορίζονται αναπληρωματικά μέλη της Επιτροπής των Περιφερειών εις αντικατάσταση του κ. Hervé Hasquin και του κ. Rufin Grijp, για το υπόλοιπο της θητείας αυτών, ήτοι έως τις 25 Ιανουαρίου 2002.Λουξεμβούργο, 17 Απριλίου 2000.Για το ΣυμβούλιοΟ ΠρόεδροςL. Capoulas Santos(1) ΕΕ L 28 της 4.2.1998, σ. 19.


title: 2012/231/ΕΕ: Απόφαση του Συμβουλίου, της 23ης Απριλίου 2012 , για την υπογραφή εξ ονόματος της Ευρωπαϊκής Ένωσης της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Βραζιλίας δυνάμει του άρθρου XXVIII της Γενικής Συμφωνίας Δασμών και Εμπορίου (ΓΣΔΕ) 1994 για την τροποποίηση των παραχωρήσεων όσον αφορά το μεταποιημένο κρέας πουλερικών που προβλέπονται στον πίνακα της ΕΕ που επισυνάπτεται στη ΓΣΔΕ 1994 και της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Ταϊλάνδης δυνάμει του άρθρου XXVIII της Γενικής Συμφωνίας Δασμών και Εμπορίου (ΓΣΔΕ 1994) για την τροποποίηση των παραχωρήσεων όσον αφορά το μεταποιημένο κρέας πουλερικών που προβλέπονται στον πίνακα της ΕΕ που επισυνάπτεται στη ΓΣΔΕ 1994

text:
               1.5.2012

               EL

               Επίσημη Εφημερίδα της Ευρωπαϊκής Ένωσης

               L 117/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 23ης Απριλίου 2012
   για την υπογραφή εξ ονόματος της Ευρωπαϊκής Ένωσης της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Βραζιλίας δυνάμει του άρθρου XXVIII της Γενικής Συμφωνίας Δασμών και Εμπορίου (ΓΣΔΕ) 1994 για την τροποποίηση των παραχωρήσεων όσον αφορά το μεταποιημένο κρέας πουλερικών που προβλέπονται στον πίνακα της ΕΕ που επισυνάπτεται στη ΓΣΔΕ 1994 και της συμφωνίας υπό μορφή ανταλλαγής επιστολών μεταξύ της Ευρωπαϊκής Ένωσης και της Ταϊλάνδης δυνάμει του άρθρου XXVIII της Γενικής Συμφωνίας Δασμών και Εμπορίου (ΓΣΔΕ 1994) για την τροποποίηση των παραχωρήσεων όσον αφορά το μεταποιημένο κρέας πουλερικών που προβλέπονται στον πίνακα της ΕΕ που επισυνάπτεται στη ΓΣΔΕ 1994
   (2012/231/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο και το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 25 Μαΐου 2009, το Συμβούλιο εξουσιοδότησε την Επιτροπή να προβεί σε διαπραγματεύσεις δυνάμει του άρθρου XXVIII της ΓΣΔΕ 1994 με στόχο την επαναδιαπραγμάτευση των παραχωρήσεων όσον αφορά τις δασμολογικές κλάσεις για το κρέας πουλερικών του κεφαλαίου 16 της συνδυασμένης ονοματολογίας, όπως προβλέπεται στο άρθρο 1 του κανονισμού (ΕΟΚ) του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1) («ΣΟ»).

               (2)

               Οι διαπραγματεύσεις κατέληξαν σε συμφωνίες υπό μορφή ανταλλαγής επιστολών που μονογραφήθηκαν από την Ταϊλάνδη στις 22 Νοεμβρίου 2011 και την Βραζιλία στις 7 Δεκεμβρίου 2011 («συμφωνίες»).

               (3)

               Οι συμφωνίες θα πρέπει να υπογραφούν,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο πρόεδρος του Συμβουλίου εξουσιοδοτείται να ορίσει το πρόσωπο (τα πρόσωπα) που είναι αρμόδιο (αρμόδια) να υπογράψει (υπογράψουν) εξ ονόματος της Ευρωπαϊκής Ένωσης τη συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Βραζιλίας δυνάμει του άρθρου XXVIII της Γενικής Συμφωνίας Δασμών και Εμπορίου (ΓΣΔΕ) 1994 για την τροποποίηση των παραχωρήσεων όσον αφορά το μεταποιημένο κρέας πουλερικών που προβλέπονται στον πίνακα της ΕΕ που επισυνάπτεται στη ΓΣΔΕ 1994 και τη συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Ταϊλάνδης δυνάμει του άρθρου XXVIII της Γενικής Συμφωνίας Δασμών και Εμπορίου του 1994 (ΓΣΔΕ 1994) για την τροποποίηση των παραχωρήσεων όσον αφορά το μεταποιημένο κρέας πουλερικών που προβλέπονται στον πίνακα της ΕΕ που επισυνάπτεται στη ΓΣΔΕ 1994 (2).
   Άρθρο 2
   Η παρούσα απόφαση αρχίζει να ισχύει την επομένη της έκδοσής της.

      Λουξεμβούργο, 23 Απριλίου 2012.

            Για το Συμβούλιο

            Η Πρόεδρος

         C. ASHTON

      (1)  ΕΕ L 256 της 7.9.1987, σ. 1.

      (2)  Οι συμφωνίες θα δημοσιευθούν με τις αποφάσεις σύναψής τους.